qundao/data-zh-poetry huggingface dataset:
舟中连句倒押五物全韵
作者：范当世
朝代：清
体裁：古风

晨曦逋滞霖，辽原寤蒙蔚。离尊祖膺泰，朋簪盍孙尉。悲风激䬀䬟，晴漪散㓖冹。枕声三老欢，扇勍五两倔。驯禽尾沿缘，湛鳞震谈㗵。披发凌酆琅，眯眼怊垢坲。征役阻况脩，偃仰嗟以咈。顾念嘂腹肠，宁畏走硉岪。饮口蘖疑䬾，叩膺槁想菀。褐珠养不肥，弁玉悽忽黦。踾踧肩辞镵，窸察胫掩䘿。跚跚履屩穿，望望屺岵岉。霣芘盘泣葼，痛衰杖芸芴。昔窆吾悲防，今棬灵具肸。眓霄崩云骞，泫条宰树屹。盘也感斯挚，铸乎游可不。仲米趣煎忧，欧镡奋剸刜。疲谻支远劳，遨嬉制怒艴。身西心固东，朝娱旰乃怫。伏闻皇帝圣，下闵泉府汔。盂盘昨毛衅，骞贾辈瞬迄。诏边谨土断，饰乘减玉釳。鸡鹿筑塞牢，虓虎屯士仡。悬节新穷岩，规饷竞理沕。宛马万谍驰，鬼刀四盘劂。隐中抗辛有，兹患浮突厥。劫棋局孔午，熛炭炽矧歘。大车毳如藀，焱势手可熨。濒谋刿笑当，衡行哙语勿。薪火惙懰剽，蓬累窘魁崛。寡喙孤莫张，术道邈而诎。伊和罹武刖，怀仲受威韨。蹇修焉可徕，珍剃自加髴。钦丕貌长离，留夷婢荒茀。览代骚衷纡，怨赋瘳痗弗。誓将买地肺，那更艳天綍。若龟甘行淖，讵牛一蔽韨。入颍把许瓢，封留弃炎黻。亮哉十年书，愈彼三百绂。迹与招隐往，口嗤草玄吃。餍粟长舱消，煮雨破缸讫。怪思摹鼎劖，椎险勇埋掘。脑盐楚晋搏，馥馂愈郊乞。晚犬投啼呼，老乌堕阴郁。箸阁半睡饴，板低群头屈。生拙仆疑语，志违梦撄拂。嘲弄桃土偶，慰讽纸泥佛。没烛禅大月，轩篷照瑰物。
舟中连句倒押五物全韵
作者：范当世
朝代：清

晨曦逋滞霖，辽原寤蒙蔚。离尊祖膺泰，朋簪盍孙尉。悲风激䬀？，晴漪散滭沷。枕声三老欢，扇勍五两倔。驯禽尾沿缘，湛鳞震谈㗵。披发凌酆琅，眯眼怊垢坲。征役阻况修，偃仰嗟以咈。顾念嘂腹肠，宁畏走硉岪。饮口檗疑䬾，叩膺槁想菀。褐珠养不肥，弁玉悽忽黦。踾？肩辞镵，窸察胫掩䘿。跚跚屦屩穿，望望屺岵岉。霣芘盘泣葼，痛衰杖芸芴。昔窆吾悲防，今棬灵具肸。？霄崩云骞，泫条宰树屹。盘也感斯挚，铸乎游可不。仲米趣煎忧，欧镡奋剸刜。疲谻支远劳，遨嬉制怒艴。身西心固东，朝娱旰乃怫。伏闻皇帝圣，下闵泉府汔。盂盘昨毛衅，骞贾辈瞬迄。诏边谨土断，饰乘减玉釳。鸡鹿筑塞牢，虓虎屯士仡。悬节新穷岩，规饷竞理沕。宛马万谍驰，鬼刀四盘？。隐中抗辛有，兹患浮突厥。劫棋局孔午，熛炭炽蚓歘。大车毳如菼，焱势手可熨。濒谋刿笑当，衡行哙语勿。薪火惙懰剽，蓬累窘魁崛。寡喙孤莫张，术道邈而诎。伊和罹武刖，怀仲受威韨。蹇修焉可徕，珍剃自加髴。钦丕貌长离，留夷婢荒茀。览代骚衷纡，怨赋瘳痗弗。誓将买地肺，那更艳天綍。若龟甘行淖，讵牛一蔽韨。入颍把许瓢，封留弃炎黻。亮哉十年书，愈彼三百绂。迹与招隐往，口嗤草玄吃。餍粟长舱消，煮雨破缸讫。怪思摹鼎劖，椎险勇埋掘。脑盐楚晋搏，馥馂愈郊乞。晚犬投啼呼，老乌堕阴郁。箸阁半睡饴，板低群头屈。生拙仆疑语，志违梦撄拂。嘲弄桃土偶，慰讽纸泥佛。没烛禅大月，轩篷照瑰物。
舟中酷热竟夜为蚊所苦不得睡天晓闻舵者语云杀虫至矣一百日冻河矣余惊悟斯言而叹其智烦热顿解起而用韵赋之
作者：范当世
朝代：清
体裁：古风

呜呼小人智，超绝无今曩。分明水似汤，已觉冰棱上。吾知百日期，一日不能爽。岂有他术哉，知来必察往。周之三圣人，静览百无障。机来错以文，颠倒自娱赏。庄生再弄之，迷乱不相放。自此仙夫稀，昏人簇迷网。真令造化儿，回互乾坤莽。生灭了可云，歌哭递争壤。九人不得倖，剩一犹思强。畴对朱华前，游心入秋苍。自古农知天，知小亦非壮。纷纷杂候家，非不应如响。谁能通化源，瞭然有深想。但得知几徒，嗟我又何谤。我亦无特操，愧对景罔两。惊闻汗却回，砭深骨已创。
舟次庐陵闲伯兄妹将别泣不休余呼小妓作歌以乱之又手书二绝促闲伯过舟·其一
作者：范当世
朝代：清
体裁：七言绝句

漏尽更残无奈何，更凭小妓唱离歌。无端欲住伤心泪，拨动哀弦泪更多。
舟次庐陵闲伯兄妹将别泣不休余呼小妓作歌以乱之又手书二绝促闲伯过舟·其二
作者：范当世
朝代：清
体裁：七言绝句

春水滔滔更不留，离人半日泥行舟。鸡鸣月落吾当去，拚对江山一月愁。
舟次庐陵闲伯兄妹将别泣不休余呼小妓作歌以乱之又手书二绝促闲伯过舟章定盦循吏也外舅安福君亦有长者之政招之同饮而谈民事其有味可知而定盦乃好谈命所以歆动我者前后数十百言明日复为外舅两少子评骘英异而走书自炫立索好诗为酬外舅为四绝赠之余因和之·其一
作者：范当世
朝代：清
体裁：七言绝句

冰玉相看一味凉，更从廉吏酌寒浆。分明乞与黄粱枕，一梦酣然到上方。
航海遭大风苦吟杜诗仍倒前韵
作者：范当世
朝代：清
体裁：古风

前度遭风波，此度胜前曩。悲来其如何，歌诗吾犹壮。门窦不可扃，微见海天苍。惜乎船簸摇，寸步不能放。怵惕无一人，怪骇震千响。风雨缠两轮，飙驰固难爽。吾将杜少陵，努力继深赏。颠危所倾侧，幽怪豁通想。轩然扬己才，空绝无谁谤。吾将寸草身，飘飞出土壤。安得复陷污，艰难用行障。翻身独棹舟，只手亲提网。驱鳌来挞之，三山堕其两。雷霆不敢下，龙鼍知所创。此海永澄清，吾诗不堕莽。呜呼李杜人，精灵何倔强。沧溟万古寂，为我沿波上。舟船吝不飞，载我将何往。
苦雨不寐太息作示内
作者：范当世
朝代：清
体裁：七言律诗

夜雨连绵复侵晓，予怀落寞更怜卿。年饥岂少一盂饭，心死谁争万口名。正以海浑鱼欲逝，顾兹花落鸟难鸣。人情各有销魂处，吾独谁为遣此生。
苦雨并闻雹伤麦四叠前韵示梦湘
作者：范当世
朝代：清
体裁：七言律诗

去年恒雨亦恒晴，四野啼号梦已惊。正作麦秋仍有害，可怜萌庶欲无生。檐花惨落悬流影，陇树愁兼飞雹声。俯仰人天尽于邑，老儒何术论升平。
苦雨牢愁和方小汀述事
作者：范当世
朝代：清
体裁：七言律诗

乱世为儒讵可安，更将真态与人看。唇焦舌敝无来日，意懒心灰有此欢。竖子毋为纵饕餮，冯生大抵悟邯郸。若将泪与秋霖注，后土何时更得乾。
莫春于学堂后仓河种荷因种柳护堤秋后荷盛开若出意外余适病卧家送莲实来者举惊相告也诗以喟之
作者：范当世
朝代：清
体裁：七言律诗

八月秋池生晚花，言过盛夏莫咨嗟。行人已觉风香起，竖子还将水实誇。插岸杨枝培近土，接天樱树属谁家。噫余涕笑惟盆盎，多恐年光不我赊。
莫春送别朱辑斋六叠前韵
作者：范当世
朝代：清
体裁：七言律诗

容易征帆挂嫩晴，轻装弗使鹭鸥惊。官闲岂与国忧系，客久无如乡味生。百岁欲言晚尊意，万方春尽晓钟声。君言别后能相访，安得经时王路平。
莫春金陵城北见桃李花有感
作者：范当世
朝代：清
体裁：七言律诗

春在雨中彫蚀尽，居然桃李放晴来。贪叨日月无多候，点缀山川有是才。江介一番通舰舶，海人随处起楼台。可怜花木乘时异，不称风前烂漫开。
落照
作者：范当世
朝代：清
体裁：七言绝句

落照原能媲旭晖，车声人迹尽稀微。可怜步步为深黑，始信苍茫有不归。
蒲仙送余至南昌去安福六七百里矣盛心恋恋莫可为酬而病体恹恹不能成语天阴雨湿暂得意外之宵晨仆倦灯昏但有无言之况味往时留别诸作病后大半遗忘别君二诗偶能记忆因而诵之便次一首惧颇劳神亦弗更作所谓聊复尔尔曷尝有所云云哉
作者：范当世
朝代：清
体裁：七言律诗

无端拾得扇头诗，往日山城怨别离。会合一番今又了，徘徊千里路还歧。菩提般若应无住，唐棣偏反赖有思。解脱缠绵两家在，滕王阁下雨如丝。
薄薄酒二章广苏黄之意·其一
作者：范当世
朝代：清
体裁：古风

薄薄酒，兴可遐。丑丑妇，年可赊。我有好妇颜如花，我独对之肝胆无由邪。我今日饮丞相家，金樽潋滟泛紫霞，我亦与之澹澹为无涯。出饮美酒，归对美妇。世上知我为谁与，我亦不识汝谁某。
薄薄酒二章广苏黄之意·其二
作者：范当世
朝代：清
体裁：古风

薄酒可以养生，丑妇不能怡情。我有好妇知天心，当风对月同开襟。我饮醇酒志不淫，何处薄醪不可斟。斟薄酒，对好妇，此乐非人乃天授。妇不必太丑，酒不必太厚。甘贫乐贱千万寿，我自为之命何有。
薛次申观察故江苏巡抚薛公焕之子也薛公投老所居曰枕经书屋次申绘图徵诗感题一首
作者：范当世
朝代：清
体裁：七言律诗

抱蜀不为天下用，当年四海一居州。风云变态生龙虎，烟雨闲情狎鹭鸥。毕竟英雄谁耐老，不如弦诵晚无忧。低徊世上乘除理，画里分明识所由。
行过南昌念且与内子相见彼其怀我也积诗成卷吾岂可遂无一言而茫茫昔意又何从阑取以为辞乃借欧阳公赠其夫人班班林间鸠四十四韵谱而成之呜呼吴冀州之为吾两人作合也则引欧公薛夫人之文辞相悦白首相宾以速吾之就故吾亦得而效其诗也而吾命穷矣
作者：范当世
朝代：清
体裁：古风

我之弗思子，以昨病艰日。孤篷野水间，生死势飘忽。一哭皆弃捐，空躯使之没。方知平生心，犹是血气物。陷落肝脾间，孤提不能出。何但夫妻哉，一一皆已毕。当溃弗复攻，生机转来弼。俄延复至家，扶携跪亲膝。问故喑难陈，思危内自慄。弃捐谓之何，大罪不容劾。仰观亲徬徨，俯益自宽恤。庭堂弗可居，邻庙假一室。喘汗秋阳天，何由得萧瑟。畏见衰颜亲，祗可弟儿侄。儿动则麾之，况也所深嫉。隔厅无履声，邻语变啾唧。尝脩一日禅，图博半宵逸。欹枕云雷兴，合眼风涛䫻。十宵成一寐，有梦在虚实。何堪当此时，见尔悲相失。无因而至前，此事真咄咄。严拒弗思之，怀藏亦已密。心神才一交，惊魂自奔佚。吾欲铲根株，寤寐苦不一。寐即听其然，寤乃从吾吉。久之为石人，混沌还吾质。嗟吾非子雠，深恐累斯疾。譬若昨无身，焉得为子匹。插足轮回边，归来可自怵。亲养几不终，吾罪当斧锧。伤哉一年情，乌能为子述。去书十二三，已恐子心郁。大义均悲愁，两地嗟何必。今春得素书，苦语调新律。吾作他人看，叠诵转欢溢。秋间病再深，不愿观卿笔。书来闭箧中，编在某甲乙。十月冒霜征，辛苦若鞭抶。瞬复同闺闱，念子何秩秩。白发扰青丝，吾当为君栉。君亦聊相娱，珍剃自加髴。暂倚君堂嬉，从容返蓬荜。吾从衰病馀，不复望簪绂。所嗟惟别离，那得便穷乞。
西山峥庐吊伯严悲思右铭姻伯作伤秋五首次韵杜甫伤春·其一
作者：范当世
朝代：清
体裁：五言排律

秋色已如此，山光正尔浓。天高有晴雨，野僻祗丰凶。江海烽千里，京津寇万重。还虞孔道断，仍缺尚方供。客子言纡恨，贞臣死蹙容。谁将救时涸，云里唤飞龙。
西山峥庐吊伯严悲思右铭姻伯作伤秋五首次韵杜甫伤春·其三
作者：范当世
朝代：清
体裁：五言排律

大国诛奸缓，兵来不合围。言从两宫去，坐失百年机。帝已成奇货，军犹扰近畿。传车纷送食，持节复徵衣。斑豹全身见，苍鹰老眼稀。江潮日夜上，令我亦无归。
西山峥庐吊伯严悲思右铭姻伯作伤秋五首次韵杜甫伤春·其二
作者：范当世
朝代：清
体裁：五言排律

凤翮前时弱，天南托一枝。恩深与涂地，殃重忽连池。事往馀身在，臣安念主危。大波平地起，雌霓亘天垂。法斁群强怒，邦崩万象离。弥留深谷日，泣听转逶迤。
西山峥庐吊伯严悲思右铭姻伯作伤秋五首次韵杜甫伤春·其五
作者：范当世
朝代：清
体裁：五言排律

麻衣相哭罢，馀恨万千多。乍见邮中字，还兴室内戈。望乌无止屋，叹凤有临河。恻恻履霜操，凄凄薤露歌。穷乡得蔬米，危堑倚松萝。不死且须惜，看看睡梦和。
西山峥庐吊伯严悲思右铭姻伯作伤秋五首次韵杜甫伤春·其四
作者：范当世
朝代：清
体裁：五言排律

不有英雄策，何能权世真。一匡先管仲，六国后苏秦。束缚悲天子，颠连及贵嫔。江河任东下，车驾自西巡。祸极生民日，冤归守土臣。陈蕃至今在，言语岂轻尘。
观伯谦断狱退而饮酒方知是日为其生日也诗以祝之
作者：范当世
朝代：清
体裁：七言律诗

万众喧喧堂庑间，一人静者气逾闲。何曾快意施醲化，但有伤心为梗顽。四海祗今膏血尽，百年容易鬓毛斑。倾杯祝汝诗千首，临老分吾江上山。
解装之夕内子喜余病良已而有霜华满院夜徐徐之作欢言既洽苦语斯闻内子祗道其今日之欢而余深悉其曩时之苦盖性情之至斯可以传而代言之工非我莫属矣为作四时词用子瞻韵·其三
作者：范当世
朝代：清
体裁：古风

去岁编篱削黄竹，秋来一院伤心绿。星河耿耿鹊归巢，空有牵牛藤上屋。时危势迫掩重扃，欲表微忱上帝廷。黄沈一树从君伐，独听金炉爆竹声。
解装之夕内子喜余病良已而有霜华满院夜徐徐之作欢言既洽苦语斯闻内子祗道其今日之欢而余深悉其曩时之苦盖性情之至斯可以传而代言之工非我莫属矣为作四时词用子瞻韵·其二
作者：范当世
朝代：清
体裁：古风

风露娟娟下庭冷，日长一倍宵还永。东方日高人未眠，北窗蕉绿菱花静。啼面稍将淡粉匀，日土高堂未敢嚬。晚来惊电明虚幌，不似萤光可畏人。
解装之夕内子喜余病良已而有霜华满院夜徐徐之作欢言既洽苦语斯闻内子祗道其今日之欢而余深悉其曩时之苦盖性情之至斯可以传而代言之工非我莫属矣为作四时词用子瞻韵·其四
作者：范当世
朝代：清
体裁：古风

黄叶飘飘发初落，盘旋飞凤今无角。赠以萧条百丈丝，报之山海嗟犹薄。晚尊一笑明朱霞，烈雪严霜并作花。可怜绣阁吟忘倦，不见庭前鹊与鸦。
謇博用山谷送范庆州韵谢余评其诗因自陈其夙好义山为之已久不能骤改愿以吾说剂之而盛畏古文之难曰形迹易求神明难测余既面与之诤又次其诗罄余意亦盛誇其辞以为戏也
作者：范当世
朝代：清
体裁：古风

世说小范十万兵，不能战胜徒其名。空提两拳向四壁，推排日月驱风霆。帐中突兀建吾子，忽复自顾大莫京。岂无羽翼在天地，远莫能致孤难行。语子瑰文猛如虎，伏而不出如处女。浩如积水千倍馀，千一之放流成渠。天仙化人妙肌理，堕马啼妆百不须。莫学世间小丈夫，容光滑腻心神枯。少壮真当识涂径，看余牛老已垂胡。
謇博酬余赠荔支倒押子瞻南村诸杨一首韵余仍依原诗韵次答和并饷以茶
作者：范当世
朝代：清

三日不闻提壶卢，便愁吾友诗肠枯。海航荔支一夕到，乃命短仆提篮驱。午风亭榭汗渍襦，此物著口凉生肤。醍醐灌汝足真悦，勿复暖暖还姝姝。东南口腹天下无，嗟尔堕落东北隅。槎枒大饼实肠胃，盐酪不美茶叶粗。道人有道服食异，双龙煮汤生吞珠。荐汝赪虬亦易尽，再割云脚分精腴。莫嗤座上左元放，还能立致淞江鲈。倾筐倒箧吾何吝，相可而授君其图。
謇博酬余赠荔支倒押子瞻南村诸杨一首韵余仍依原诗韵次答和并饷以茶
作者：范当世
朝代：清
体裁：古风

三日不闻提壶卢，便愁吾友诗肠枯。海航荔枝一夕到，乃命短仆提篮驱。午风亭榭汗渍襦，此物著口凉生肤。醍醐灌汝足真悦，勿复暖暖还姝姝。东南口腹天下无，嗟尔堕落东北隅。槎枒大饼实肠胃，盐酪不美茶芽粗。道人有道服食异，双龙煮汤生吞珠。荐汝赪虬亦易尽，再割云脚分精腴。莫嗤座上左元放，还能立致松江鲈。倾筐倒箧吾何吝，相可而授君其图。
记涛园诗后兼喜晤令侄丹曾
作者：范当世
朝代：清
体裁：七言律诗

东坡岂非出头者，南轩别是跨灶儿。何为有此两瑰绝，还付人间百不知。醇酒妇人死无尔，肥鱼大蛤生啖之。众中难觅封侯相，得见公孙又一奇。
评晋卿骈文
作者：范当世
朝代：清

好女机头锦，行行有双意。好风吹素琴，君子写其志。今乐何嗷嘈，古乐亦宜睡。凤皇飞不来，今古皆虚器。
评黄骏孙太守归田近作兼题黄晓秋户部瓦缶集骏孙集中多录晓秋作也·其一
作者：范当世
朝代：清
体裁：七言绝句

苟禄蚩蚩绝可怜，论人先问挂冠年。况能磊磊披肝腑，涕笑纵横卅八篇。
评黄骏孙太守归田近作兼题黄晓秋户部瓦缶集骏孙集中多录晓秋作也·其二
作者：范当世
朝代：清
体裁：七言绝句

吾欲观人观所与，佩于骚士必兰荪。微阳不转黄钟死，瓦缶哀鸣欲断魂。
评黄骏孙太守归田近作兼题黄晓秋户部瓦缶集骏孙集中多录晓秋作也题陈鸥民月湖琵琶图兼答其钓台徵诗启·其一
作者：范当世
朝代：清
体裁：七言绝句

郎官湖是青莲造，商妇弦为白傅留。汉水渔人真好事，一图兼揽两千秋。
试院枯柏
作者：范当世
朝代：清
体裁：五言律诗

大堤千万柳，繁叶媚春禽。独尔偎寒色，因之见苦心。危巢知有路，秃树岂无音。蚁子当年窟，嗟为暮雨沈。
诸君戏为唐字韵韵凡三叠余亦效之·其一
作者：范当世
朝代：清
体裁：七言绝句

美人冰雪共诗肠，日对名山喜欲狂。不解朝云无限好，空将大体赋高唐。
诸君戏为唐字韵韵凡三叠余亦效之·其三
作者：范当世
朝代：清
体裁：七言绝句

老人心计尽回肠，我道洪庥莫厌狂。不见万株琪树里，凤皇巢阁醴流唐。
诸君戏为唐字韵韵凡三叠余亦效之·其二
作者：范当世
朝代：清
体裁：七言绝句

一家兄弟锦为肠，更有陈遵入座狂。不信人观贱如土，朝来珉玉已旁唐。
诸葛忠武侯画像连句
作者：范当世
朝代：清
体裁：古风

陈生嬉欢罗罍樽，缣缃如云开轩论，中间规摹天人尊。峨冠脩裳微须髯，长吟观时神龙潜，南冈滋釐民攸瞻。无錞干鍪旂韬旌，风飞云翔参炎精，攀吴连川基襄荆。天乎亡刘侯忠殚，侯精销亡侯灵叹，侯容茕哉吾摧肝。吁今穹苍昏钩陈，安能英高如侯臣，躬姬膺衡权吾真。
诸葛忠武侯画像连句
作者：范当世
朝代：清

陈生嬉驩罗罍樽，缣缃如云开轩论。中间规摹天人尊，峨冠修裳微须髯。长吟观时神龙潜，南冈滋釐民攸瞻。无錞干鍪旂韬旌，风飞云翔参炎精。攀吴连川基襄荆，天乎亡刘侯忠殚。侯精销亡侯灵叹，侯容茕哉吾摧肝。吁今穹苍昏钩陈，安能英高如侯臣，躬姬膺衡权吾真。
读严朱吾丘主父传
作者：范当世
朝代：清
体裁：七言律诗

严朱吾丘主父伦，不求五鼎亦亡身。可知避病空居者，未算寻常行路人。侮弄富儿裁自脱，俳优公等太无因。杨雄亦是伤心客，何怪低头郑子真。
读史二首 其一 舆无堤
作者：范当世
朝代：清
体裁：古风

舆无堤，东海之东西海西。黄金白璧任汝携，遂极丹垩营榱题。目有所侈心神迷，直戮麟凤如犬鸡。任意挞伐群皇低，京师喧喧战鼓鼙。仓皇万乘亲涂泥，潸然泪下闻乌啼，今我乃在臣民栖。臣朔昧死言，诚哉舆无堤。
读史二首 其二 功无原
作者：范当世
朝代：清
体裁：古风

功无原，身都将相不可言。遂参宰衡贰至尊，天下有急哀王孙。生民死心戴厚坤，何哉一日齐崩奔。薄海内外伤心魂，披发大叫天无阍，千龄万代无兹冤。方知彼媚子，泛揽徒贪恩。陈崇尔何知，诚哉功无原。
读外舅一年所为诗因发箧出大人及两弟及罕儿诸作遍与外舅观之外舅爱钟铠诗至仿效其体爰询当事以外间所见诗派之异而喟然有感于斯文也叠韵见示当世仅次其韵略志当世所云云
作者：范当世
朝代：清

滔滔江汉古来并，判作支流势亦平。直到山深出泉处，翻疑河伯望洋情。泥蛙鼓吹喧家弄，蜡凤声华满帝城。太息风尘姚息抱，驷虬乘翳独孤征。
读报愤叹·其一
作者：范当世
朝代：清
体裁：七言绝句

罗者不知有寥廓，应从薮泽视鹪䳟。如何故作痴人梦，捕兔而今向月明。
读报愤叹·其二
作者：范当世
朝代：清
体裁：七言绝句

试想谁人甘作笑，世间原有十分愚。可怜鹿马迷凄日，除却伤心一字无。
读曾文正道光乙未岁暮杂感诗慨然毕次其韵十首·其七
作者：范当世
朝代：清
体裁：七言律诗

吾侬万事总蹉跎，忍更聊浪学放歌。正苦梦深求醒未，可怜岁晏得闲多。愿为马走颜滋戚，柔若驺虞齿竟磨。海上鲰生细鳞耳，倘将兹愤白龙鼍。
读曾文正道光乙未岁暮杂感诗慨然毕次其韵十首·其三
作者：范当世
朝代：清
体裁：七言律诗

六朝烟水馀兰桨，九度霜风困棘闱。直自科名拚永弃，于今岁莫转忘归。龙来涸泽鱼应笑，凤去荒台鸟自飞。劳苦诸生频载酒，噫嗟吾道尚传衣。
读曾文正道光乙未岁暮杂感诗慨然毕次其韵十首·其九
作者：范当世
朝代：清
体裁：七言律诗

剪烛重吟太傅诗，虽然少作耐人思。有生不与此公值，竟死毋为流辈知。北海岂烦涉南海，西施何以学东施。从今筮得天山遁，清浊茫茫付两仪。
读曾文正道光乙未岁暮杂感诗慨然毕次其韵十首·其二
作者：范当世
朝代：清
体裁：七言律诗

营营百族自为家，亦有瑰文各自华。时晚偷为一切计，雪深谁是万年花。人情见好惟朱绂，物态笼诗有碧纱。行矣归休无一可，寒溪聊把冻鱼叉。
读曾文正道光乙未岁暮杂感诗慨然毕次其韵十首·其五
作者：范当世
朝代：清
体裁：七言律诗

吾友真能蹈大常，一生袖手弗奔忙。皇天独把斯人厄，比岁连将诸弟殇。未免亲朋来劝驾，谁能傀儡再登场。人间笑骂今逾我，忍尽寒饥道不光。
读曾文正道光乙未岁暮杂感诗慨然毕次其韵十首·其八
作者：范当世
朝代：清
体裁：七言律诗

客尝岂免食无鱼，谀颂偷私百不如。暮夜却金宁足道，亨衢怀宝未云疏。和亲自古为中策，封禅谁知是谤书。磊磊一腔男子事，祗留自赏弗关渠。
读曾文正道光乙未岁暮杂感诗慨然毕次其韵十首·其十
作者：范当世
朝代：清
体裁：七言律诗

柯蔡当年誓为好，王黄二子结交才。焉知尽识愚心否，且喜真能笑口开。不觉岁除为此别，未缘饥死会重来。哓哓复有一言赠，何处人间无雉媒。
读曾文正道光乙未岁暮杂感诗慨然毕次其韵十首·其四
作者：范当世
朝代：清
体裁：七言律诗

上焉云汉驷虬征，下向沧溟掣巨鲸。往矣平生真自可，悲哉寸步莫能行。缟庐寒雪一相吊，号窍阴风百不平。最恐娱欢有同尽，隔年春不到寰瀛。
读曾文正道光乙未岁暮杂感诗慨然毕次其韵十首读曾文正道光乙未岁暮杂感诗慨然毕次其韵十首·其六
作者：范当世
朝代：清
体裁：七言律诗

迁史由来竟谬悠，诸公直笔绍春秋。是非各以麟千载，今古原如貉一邱。掉尾长鲸归上国，垂头大鸟集神州。闭门忍死谁能免，遍地荆榛何处游。
读濂亭师次袁爽秋郎中见赠韵有王城浩浩著君隐之句尤以痛喟掩卷和之时之上海舟中
作者：范当世
朝代：清
体裁：七言律诗

人至番番师友尽，自然憔悴作颓翁。沈泉昨已悲苏轼，弃市今犹泣孔融。吏隐荒唐危可待，文游惨淡好胡同。临江不问无归夜，且看残阳万顷红。
读爱沧涛园诗集·其一
作者：范当世
朝代：清
体裁：七言绝句

豁然搴幕对披真，修竹天寒绝代人。但把庸言参本味，万年不到语成陈。
读爱沧涛园诗集·其二
作者：范当世
朝代：清
体裁：七言绝句

涛园亦有蛟龙气，积水翻无跋浪痕。要语冀州重笔削，不将蛙紫论涛园。
读王贡两龚鲍传而叹
作者：范当世
朝代：清
体裁：七言律诗

汉家遂少山林逸，不者穷愁未得之。四皓荒唐无此物，两龚傲睨欲何为。游于世上真无奈，问我胸中亦不奇。要觅君平一帘地，百钱谁向汝稽疑。
读皇上罪己诏
作者：范当世
朝代：清
体裁：七言律诗

可怜鹿马迷凄后，惨澹无言到圣仁。一昔惊闻诏罪己，万方流泪善归亲。问安已过鸡鸣驿，失路应悲萤火津。最痛三良前死殉，至今欲赎亦无身。
读裴伯谦兄诗卒业题句
作者：范当世
朝代：清
体裁：古风

伯谦为诗故不伐，闲心偶遇春华发。洎乎忧患走沧溟，亦有雄文在飘忽。岭南六年君始奇，吏才每共诗才竭。骨底寒深气益高，积水一轮秋后月。
谢人赠人参糖精
作者：范当世
朝代：清
体裁：七言绝句

谁将圣药惠高年，三世医家有秘传。苦口累人甘亦得，祗凭诚意足回天。
谢客难前韵
作者：范当世
朝代：清
体裁：七言律诗

零星剩泪朝朝雨，惨澹愁心夜夜灯。语必朝廷人不解，论关毫末尔何曾。饥寒自切身中事，胶漆嗟无往日朋。必欲忧天天不堕，月华云烂一层层。
谢敬如念吾母·其一
作者：范当世
朝代：清
体裁：五言律诗

万重冰雪里，谁者暖人心。昔语多君智，今来不我寻。门阑天地隔，车辙海河深。不敢望吾母，劳君代屺吟。
谢敬如念吾母·其二
作者：范当世
朝代：清
体裁：五言律诗

有母论饥饱，孤儿罪更多。文深徒缱绻，势在竟嵯峨。孰使求高者，能如苟贱何。勤勤将子意，同泪与沧波。
贺新吾子娶·其一
作者：范当世
朝代：清
体裁：五言律诗

长至后三日，中朝第一家。门阑多喜气，京辇动声华。欲借天孙锦，重开仙李花。遥知南极老，植杖兴无涯。
贺新吾子娶·其二
作者：范当世
朝代：清
体裁：五言律诗

乃父真吾友，渊源梦范居。科名晚垂代，佳气早充闾。看汝烟楼撞，还将汤饼储。秋期桂林一，应在试啼初。
贺曾纪泽寿联
作者：范当世
朝代：清
体裁：联

懋德所绥，横大海内外；斯民之望，与太傅后先。
贺朱辑斋50寿兼送行联
作者：范当世
朝代：清
体裁：联

先我两年，后我四日；送君千里，愿君百康。
贺李子木母寿联
作者：范当世
朝代：清
体裁：联

诸侯敛衽而朝，宜有大风表东海；王母称觞于此，正当初日照神山。
贺李草堂丈七十自寿即用书怀·其一
作者：范当世
朝代：清
体裁：七言律诗

问君何术得遐龄，长向樽前醉不醒。世事已随流水澹，笔情遥与海天青。流传不必邀声誉，雕琢何曾碍性灵。今日哦诗在萧寺，天边应有伍乔星。
贺李草堂丈七十自寿即用书怀·其三
作者：范当世
朝代：清
体裁：七言律诗

刻意为文亦损真，空持蠹简不能神。无端顿失平生技，念我何为今世人。感激应成临路叹，迷离终作别家春。宵来一梦侵寒怕，冰雪楼台却绝尘。
贺李草堂丈七十自寿即用书怀·其二
作者：范当世
朝代：清
体裁：七言律诗

人间攘攘此何时，宛马西来万谍驰。夺尔诗书宁不馁，顾兹吟弄得非痴。仪秦有约终须败，管葛无才我自知。浮海入江无不可，南山片石是吾师。
贺李草堂丈七十自寿即用书怀·其四
作者：范当世
朝代：清
体裁：七言律诗

安得帣韝侍几筵，醉留亲客话穷年。故家乔木皆何在，寒月梅花不似前。白发最能齐得丧，黄尘终不别愚贤。闭门曲尽人间乐，一物能慈信有天。
贺李鸿章寿联
作者：范当世
朝代：清
体裁：联

环瀛海大九州，信中国异人，何待子瞩说威德；登泰山小天下，籍通家上谒，方令文举足生平。
贺沙健庵父寿联
作者：范当世
朝代：清
体裁：联

夙与贤郎相期，欲其道继胡先生，名过冒公子；来为长者致祝，惟有寿之南山石，酌以东海波。
贺瞿晓岩60寿联
作者：范当世
朝代：清
体裁：联

传诸好事，此会希有；作为文章，其书满家。
赋一绝调钟弟
作者：范当世
朝代：清
体裁：七言绝句

子瞻大笑嘲子由，二十二朝诗汗牛。不识南阳大作用，出门第一争荆州。
赠何眉孙
作者：范当世
朝代：清
体裁：古风

子昔避乱家吾州，日对狼山不一游。我友十九皆子俦，偶一见子终未投。平生颇作两端语，朋友山水吾兼收。得之便欲性命以，澹处亦若烟云浮。凡百訢合固有命，举步迟速非人谋。一日欢然未云短，百岁共处宁为修。名声相闻义有死，言语或失恩成雠。以此充然乐今日，与子笑浪南山头。青山果然耐霜雪，君子白发心悠悠。邱轲要有从容意，不逐奔潮日夕流。
赠别挚父先生
作者：范当世
朝代：清
体裁：五言排律

落寞含真气，孤飘得所依。闻君我师外，在昔故人稀。逐日群蚩散，空房百卷馡。读书真到骨，为吏尽忘机。惭愧无官累，蹉跎立已非。败根随手掘，高路荡睛睎。斥鴳知何笑，聋虫不畏讥。蛛丝向蚕吐，雉翮绕鸾飞。官廨浓菁发，荒城大麦肥。兼旬留腹疾，五尺尚腰围。世路宜兹老，亲庭惜尔违。欢中成小别，愁里送将归。令弟终能愈，贤兄不用祈。当秋要珍摄，陪夜慎寒饥。十月粗能暇，重来傥可几。平生轻祖道，何事欲沾衣。
赠别挚父先生
作者：范当世
朝代：清

落寞含真气，孤飘得所依。闻君我师外，在昔故人稀。逐日群蚩散，空房百卷馡。读书真到骨，为吏尽忘机。惭愧无官累，蹉跎立已非。败根随手掘，高路荡睛睎。斥鴳知何笑，聋虫不畏讥。蛛丝向蚕吐，雉翮绕鸾飞。官廨浓菁发，荒城大麦肥。兼旬留腹疾，五尺尚腰围。世路宜玆老，亲庭惜尔违。欢中成小别，愁里送将归。令弟终能愈，贤兄不用祈。当秋要珍摄，陪夜慎寒饥。十月粗能暇，重来傥可几。平生轻祖道，何事欲沾衣。
赠别闲伯·其一
作者：范当世
朝代：清
体裁：五言律诗

大兄诗味好，王孟恰相宜。行矣强加饭，伤哉不遇时。艰难为举业，浩荡问前期。乌得南山僻，游思极八陲。
赠别闲伯·其二
作者：范当世
朝代：清
体裁：五言律诗

来兹半年久，合作一家清。儿女皆依我，弟兄交劝觥。日长悲岁短，云卧奈天行。舟过庐山下，多应怆晚晴。
赠别陈蒲仙嘉谷次其韵·其二
作者：范当世
朝代：清
体裁：七言律诗

江湖行尽觉才难，抚我哀弦为子弹。一世祗须平淡过，百年莫作等闲看。眼前诗酒人情厚，天下风波客路寒。任使袖中名刺灭，弗教我语字先漫。
赠别陈蒲仙嘉谷次其韵燕生香海同游甘棠湖之烟水亭论诗颇洽而语及时事乃必不能谐香海不复愿闻辄复拉观其壁间旧题而索和焉余即依韵笑作二首一讥香海不识时务一并以吾州之水西亭傲此湖也·其一
作者：范当世
朝代：清
体裁：七言律诗

结蜃楼台起莫烟，出尘壶峤九江偏。暂将苦茗捐烦虑，更对甘棠怀古仙。与子嚣嚣难避世，生今历历可谈天。君看岛屿群飞鸟，掠树窥人智尚圆。
赠叔节
作者：范当世
朝代：清
体裁：古风

庄生记载无不有，仲尼拜倒履綦下。蹠展两足如大山，尼命轻微若飘瓦。以此发愤归著书，颇以圣情自陶写。面谀背毁渠已知，鼓舌摇唇未能哑。生成圣盗同一闾，再际应防血流踝。
赠吴彦复
作者：范当世
朝代：清
体裁：七言律诗

以行得官以言去，古人如此亦堂堂。看渠八海横飞日，更向万山深处藏。何由黑发看成白，应许玄天不作黄。试把遗书往沈诵，逸民俦侣自成行。
赠孙童子儆
作者：范当世
朝代：清

倦眼风尘下，英英见此人。清思得初理，文雅故天真。白日辉如此，黄华迹易陈。高轩才过汝，珍重短衣身。
赠少卿
作者：范当世
朝代：清
体裁：五言律诗

贫交真不易，得尔亦奇才。忧患古之士，文章今已胎。孤桐为世宝，死草得春回。百里盈盈水，相期尺素来。
赠张笃生昆季
作者：范当世
朝代：清
体裁：七言律诗

富平家世两郎官，只待鹏风万里抟。不意君门长荆棘，更来子舍作芝兰。前时始识瞻由会，记否高文瑜亮看。老病摧伤百无似，强颜一问过庭欢。
赠张香涛尚书
作者：范当世
朝代：清
体裁：七言律诗

岳岳崇山既见馀，坐看风雪渺愁余。干时剩有屠龙技，乞命来分养鹤符。道好终于闲处见，谈深徒益客中吁。诗书未必真无用，泪眼乾坤只一儒。
赠扬州方地山
作者：范当世
朝代：清
体裁：五言律诗

谁谓无才者，王方若是班。一夫九州影，万事百年间。势极犹翻手，功高妙转环。暂无援死术，强忍念时艰。
赠挚甫先生之兄子长文
作者：范当世
朝代：清
体裁：七言律诗

世路虽云百倍难，相逢忍作主宾看。果然尚守吴公旧，居此犹怜范叔寒。别后谅能崇至教，乱来何处著微官。僧房数米从今始，歧路相抛老泪弹。
赠江三兄
作者：范当世
朝代：清
体裁：五言律诗

坦坦向人尽，味之方觉深。接交无不可，知许我能任。百口仍孤注，千秋并陆沈。牢持灯火意，悠忽见天心。
赠江宁杨少农
作者：范当世
朝代：清
体裁：古风

君为制举文，持问张状头。及作赠送文，持问吴冀州。各极天下选，亦各能兼脩。君于是焉恣，各各通其邮。我视二君者，老退常自羞。张君在里弄，朝夕还夷犹。燕云邈不属，独为吴君愁。焉知丧乱后，再得相从不。闲来泛邗水，无意遭杨侯。持旧要我读，言言皆殊尤。方今得朋类，真宜泣相收。皇天太孤独，后土无匹俦。不见子云传，清方老自谋。渊哉作文学，没与生民酬。来今祸益大，一力将难勠。要共沈怀往，毋令此道幽。
赠汪某联
作者：范当世
朝代：清
体裁：联

为政十年心，经纬百方除太甚；临歧一樽酒，绸缪万语望重来。
赠爱沧
作者：范当世
朝代：清
体裁：七言律诗

四方上下一东野，百里东西两上游。旧用诙嘲今则哭，醉将抛撇醒难休。翻翻棋局论千变，转转车轮有万周。雪后临溪真异事，冻鱼如欲煦泥鳅。
赠王宾基寯基两生
作者：范当世
朝代：清
体裁：古风

我之徒曰李刚己，颇揖梅曾拜韩李。我有两子罕最佳，泛滥周秦汉诸子。亦若我婿陈师曾，丱角声名挂人齿。兹皆足以娱吾年，老死蓬蒿弗恨矣。何哉访旧来汝门，见汝兄弟竟如此。诗有不烦绳削成，胸襟所怀益奇诡。莫我岁晚穷途间，昊天哀怜用相侈。百夫之特千人英，看我从头下鞭箠。汝宾生是秾华才，屈宋班张惟汝使。弗于郡国擅风流，要向明堂歌喜起。汝寯得气滋益多，已有清言发如水。此宜拓地成河江，眼底一泓乌足喜。噫乎得师良独难，古有高才化为俚。我之得汝鱼水论，汝亦应将风虎比。记取人间又一时，不信吾门仅三士。
赠秦烟锄
作者：范当世
朝代：清
体裁：七言绝句

无荣无辱垂垂老，亦有非常在眼中。祗博闲人论功罪，体多用少一声同。
赠罗邠岘·其一
作者：范当世
朝代：清
体裁：七言绝句

才从别传徵先德，复以来宾见此奇。不作波澜写声势，一襟如海少人知。
赠罗邠岘·其三
作者：范当世
朝代：清
体裁：七言绝句

吾弟昔从君弟游，庐山诗句各清遒。今朝两老推篷望，五老平添一段愁。
赠罗邠岘·其二
作者：范当世
朝代：清
体裁：七言绝句

祗以吾甥君外甥，同舟相泛若为情。等閒鸥鹭成钩党，何处天涯求友声。
赠罗邠岘·其四
作者：范当世
朝代：清
体裁：七言绝句

迎面萧条正北风，怜渠瘦影月明中。孙郎帐下谁奇雅，王粲西来遇亦穷。
赠青伯
作者：范当世
朝代：清
体裁：七言律诗

千里招邀共入山，一时涕泪满江干。卿才落拓依人苦，吾病支离拾级难。烧烛如椽成小醉，拥衾似铁话深寒。明朝又作经年别，为尔安排尺鲤竿。
赠顾涤香
作者：范当世
朝代：清

三十为诗顾工部，登坛才气并诸昆。太行南下青归袖，淮水东流绿到门。爱日林亭长萱草，好风裾佩结兰荪。人间此会真希有，珍重瑶篇异候论。
走笔书事即以谢同人之招
作者：范当世
朝代：清
体裁：七言律诗

全河已落渔人手，细小还为巨者吞。路尽人人偷作计，哀来一一告无门。空能手写云天意，更把身留雪地痕。览物潸然况悲己，忍从诸子笑擎樽。
走笔呈晴谷先生兼示未航孝廉七首·其一
作者：范当世
朝代：清
体裁：七言绝句

宦海滔滔鬓易斑，陆沈终古几人还。归来如约能欢笑，始信吾人非等閒。
走笔呈晴谷先生兼示未航孝廉七首·其七
作者：范当世
朝代：清
体裁：七言绝句

试赌尖叉百韵诗，因之百罚我无辞。莫愁醉倒无人问，昨日看君倚白眉。
走笔呈晴谷先生兼示未航孝廉七首·其三
作者：范当世
朝代：清
体裁：七言绝句

孤露馀生不废吟，多因惜泪泪淫淫。乘除十四年间事，亦有千篇写素心。
走笔呈晴谷先生兼示未航孝廉七首·其二
作者：范当世
朝代：清
体裁：七言绝句

致仕欣逢揽揆辰，寿觞聊与洗征尘。八年一日论先后，肠断当时侍酒人。
走笔呈晴谷先生兼示未航孝廉七首·其五
作者：范当世
朝代：清
体裁：七言绝句

羡君作宦似游仙，不管人间得丧缘。采药归来闾井换，可知万景不能延。
走笔呈晴谷先生兼示未航孝廉七首·其六
作者：范当世
朝代：清
体裁：七言绝句

饶似青山耐雪霜，也应珠璧惜年光。要分陆贾优游日，痛与乡邻醉几场。
走笔呈晴谷先生兼示未航孝廉七首·其四
作者：范当世
朝代：清
体裁：七言绝句

处处人间有雉媒，不牛不李总非才。弥天誉问滔天祸，也与惊心动魄来。
走笔赠沈东绿
作者：范当世
朝代：清
体裁：七言律诗

曾闻太保功名盛，拂袖还为句读师。得见贤兄贞素守，益知老辈有遗规。四郊莫罄大夫耻，一物皆应儒者知。倘为时艰惜榛莽，减衣缩食又何疑。
轮船所谓买办唐姓者余识之且二十年矣见之而叹
作者：范当世
朝代：清
体裁：五言律诗

自我出行役，廿年恒见之。谅能本忠信，不至损威仪。宜道亦无碍，横流更不移。伤哉吾大老，反覆万离奇。
辞别融斋先生与仁卿联句
作者：范当世
朝代：清
体裁：古风

觥觥刘夫子，德望盖一时。不见萦寤寐，一见心向之。宫墙高数仞，美富良难窥。徒聆贶我语，可为千秋资。尧舜孝弟者，语孟文章师。持此懋所学，诚正毋自欺。大哉夫子训，不敏愿事斯。愿言辞函丈，归而求所知。夫子莞尔笑，谆谆订后期。登舟一话别，李郭神人姿。吁嗟今之世，学术日益歧。不有伟人作，大道终凌夷。允矣我夫子，斯文将在兹。此行各自励，我尔如埙篪。
辞外舅灵几
作者：范当世
朝代：清
体裁：七言律诗

身穷世季岁云徂，更读馀翁绝命书。今日未应悲逝者，一生无奈特知余。黄花晚节嗟难到，赤县神州不可居。祗作无言挥弟侄，了知夙诺尽成虚。
过梁公约寓庐索赠
作者：范当世
朝代：清
体裁：七言律诗

秦淮一带胭脂水，回向北流微觉清。数树河梁有人在，两重阶级望中明。故家书研馀膏活，残腊江湖客感平。更肯低回送襟抱，千春再得孟郊鸣。
过江有寄
作者：范当世
朝代：清

去后朝朝有所望，过江才觉别离长。梦君不及魂飞苦，怨我强如意感伤。大海回波终共命，朔风吹雪已盈肠。早知澹泊生烦恼，何苦当时不忍狂。
过泰山下
作者：范当世
朝代：清
体裁：七言律诗

生长海门狎江水，腹中泰岱亦峥嵘。空馀揽辔雄心在，复此当前黛色横。蜒蜿痴龙怀宝睡，蹒跚病马踏沙行。嗟余即逝天高处，开阖云雷傥未惊。
过泰山下
作者：范当世
朝代：清

生长海门狎江水，腹中泰岱亦峥嵘。空馀揽辔雄心在，复此当前黛色横。蜒蜿痴龙怀宝睡，蹒跚病马踏砂行。嗟余即逝天高处，开阖云雷傥未惊。
过焦山内人扶病眺望·其一
作者：范当世
朝代：清
体裁：七言绝句

斜阳冉冉天光好，积水洋洋树色酣。欲问山灵此何世，尚将晴翠扑江南。
过焦山内人扶病眺望·其二
作者：范当世
朝代：清
体裁：七言绝句

临江病眺莫伤怀，不死终能尔我来。放意存兹一片石，世间何物是楼台。
过赤壁下
作者：范当世
朝代：清

江水汤汤五千里，苏家发源我家收。东坡下游我上溯，慌忽遇之江中流。不遇此公一长啸，无人知我临高秋。公之精灵抱明月，照见我心无限愁。
过题扬州废塔·其一
作者：范当世
朝代：清
体裁：五言绝句

凝然植孤干，匿劫不能磨。世界华严日，其如谫陋何。
过题扬州废塔·其二
作者：范当世
朝代：清
体裁：五言绝句

就此更涂泽，泥泥不足存。谁欤拾金铁，重报佛殊恩。
近来湖湘间名士盛传吾弟仲林庐山诗中有落日一去无人传之句以为苍茫雄特而以吾弟秋门甘肃诗中天下寒看逐望齐一语配之此外则盛称吾妇啼鸟一绝及其碧天云净雪初消又见风吹叶之词句而吾诗则依然寂寞无人道者坛坫之可畏如此余乃戏为拆补此数作以为己有既以自娱亦自笑云
作者：范当世
朝代：清
体裁：七言律诗

天边落日与谁传，天下寒多一望全。两弟虽抛万里外，七言都上古人前。雪天晴到风吹叶，啼鸟惊回梦化烟。不怖小郎徒阿嫂，天吴紫凤我堪怜。
还家有述前韵
作者：范当世
朝代：清
体裁：七言律诗

志量区区今日尽，八荒六合剩吾家。可怜即事欧心血，孰使空谈阅岁华。百郡文书仍置驿，一江城郭有鸣笳。洋洋海势兼风雨，何术能将片笠遮。
连与松坡謇博饮酒楼谈吾师之道致足乐也而周晓芙招不至謇博和吾各诗则尤美吾乃再次一首以酬謇博而通晓芙
作者：范当世
朝代：清
体裁：古风

昔我提心常在口，山有泰山天北斗。匪我大言惊愚顽，也自朝山拜斗还。烟迷雾凄斗山失，公然目我沙尘间。言子执礼非所望，独有奇文吾知赏。十年不见温州生，高人偃蹇不出城。谓我如今似黄九，愕眙不受私自荣。城外酒家大鱼美，卓午无人二三子。轩篷隔云窗户凉，飞盏迢遥半日喜。君不见南皮瓜李生悲酸，五官哀弦独自弹。文人会合古今惜，曷况吾道须人攀。吾言不为二子改，天有北斗山泰山。
连日大雨愁赋一绝
作者：范当世
朝代：清
体裁：七言绝句

春梦千番雨未休，海索庭院尽惊秋。炉香读罢熹怀纪，起看门前川水流。
连阴十馀日夜忽无风而自霁虽仆辈犹知明日之复雨也
作者：范当世
朝代：清
体裁：古风

一雨十日不放晴，红日不出天无睛。祈求想望已心死，兀坐楼上甘沈冥。然灯烧烛照宵咏，良久不闻檐溜声。童奴开门问雪否，还走笑言天不诚。无端收空散云雾，宜视万里星光明。吾闻沈阴若灾祸，每至康复须威刑。炎日斩斩施雷霆，寒月刮地风峥嵘。不风不霆只无事，何处顿成开霁形。恐是阴类自怡悦，拂拭后土便宵行。请看淩晨日欲上，果然复雨如盆倾。
追悼武邑萧孝子
作者：范当世
朝代：清
体裁：七言律诗

萧君蔼蔼蹈中庸，一日身投烈焰中。天不反风哀至孝，人思禁火配前忠。嗟余谬主文章事，对此惭非议论功。改辙南来祠庙歇，永怀壮节悼无穷。
送别延卿·其一
作者：范当世
朝代：清
体裁：五言绝句

君来君又去，驹隙太匆匆。明日各蓬户，清歌有梦同。
送别延卿·其二
作者：范当世
朝代：清
体裁：五言绝句

君归握君弟，欢笑定移时。为语休思我，秋风动酒卮。
送叔节北上五首·其一
作者：范当世
朝代：清
体裁：五言律诗

不嫌君去早，独恨我来迟。急景将年换，深谈及路歧。海寒冰未彻，江永雪方滋。苦语思家会，应增念我辞。
送叔节北上五首·其三
作者：范当世
朝代：清
体裁：五言律诗

放手吾何吝，常为隔岁叹。知言真不易，即事况多难。重以文章好，真当骨肉看。北方无此酒，往矣不胜寒。
送叔节北上五首·其二
作者：范当世
朝代：清
体裁：五言律诗

宵来一尺雪，慷慨泥君行。便复臻吾约，焉能送此情。长吟教事懒，薄霁使眠惊。叠此艰难意，啼呼梦弟兄。
送叔节北上五首·其五
作者：范当世
朝代：清
体裁：五言律诗

好事群人羡，当车未敢悽。惟应九重下，一使万夫低。黄菊循归路，青山觅峻梯。龙眠知有屋，还及尔同栖。
送叔节北上五首·其四
作者：范当世
朝代：清
体裁：五言律诗

一卷天人作，风尘倦眼开。坐于霜月下，祗待凤鸾来。山木知能寿，陂兰又可胎。低徊正无尽，车马漫相催。
送周彦升之山东戒幕
作者：范当世
朝代：清
体裁：七言律诗

君有远行二千里，山欙海舶总艰难。何曾帷幄须奇策，使汝毡裘犯苦寒。羞鸟户虫生计在，伏龙雏凤岁时宽。诸公相见铃辕下，莫作山中处士看。
送外舅入绥巩支应局仍用前韵
作者：范当世
朝代：清
体裁：古风

相庭夜下一尺纸，饥人如得赦书似。十年两度专城居，可见身非小家子。麟徂凤逝天日寒，烈风吹倒天南山。宁知鸟雀残芜里，乃有高人黄绮间。
送延卿既已归途有作
作者：范当世
朝代：清

秋草为春色，秋花亦可怜。北风吹细雨，落日满前川。去国条条路，连家处处田。岂宜重念汝，薄醉问归船。
送方子和之山右·其一
作者：范当世
朝代：清
体裁：七言绝句

冰雪一身寒彻骨，火云千里日当空。飘零十五年前泪，还向君前一洒同。
送方子和之山右·其二
作者：范当世
朝代：清
体裁：七言绝句

且喜昔贤皆有此，更能前路好山多。逢邮即醉无须问，斗水长鲸莫我诃。
送方子和之山右戏为徐挚斋题其先德子勤先生所为十二丑画册·其一
作者：范当世
朝代：清
体裁：七言绝句

小驷襕衫看傀儡，惠心妍状也堪娱。参军画稿真奇绝，待把人间百丑图。
送无锡张君还泰安五首忘其四
作者：范当世
朝代：清

海上晴岚蜃气封，爰居避地正匆匆。泰山绝顶无阴雨，便与仙人住一峰。
送燕生视学甘肃
作者：范当世
朝代：清
体裁：五言律诗

世满荒唐誉，身留赤子心。吾文君孝悌，万古一苔岑。江汉深流涕，琴台閟赏音。伤哉独关陇，老病日侵寻。
送诗复题其后
作者：范当世
朝代：清
体裁：七言绝句

昨夜诗狂对妻子，朝营客具又愁眉。祗应急足催君和，更作今宵劳苦资。
送诗扇与謇博答两事戏代柬
作者：范当世
朝代：清
体裁：古风

舍弟莫知在楚吴，飞书驰檄嗟无途。四书拟题君自图，弗至丈我平都都。扇有两面刚毕涂，字即瓦砾诗玑珠。贺我短僮一百蚨，后夜三更利走驱。
送邓璞君之山东因托余季
作者：范当世
朝代：清
体裁：五言律诗

骨肉有同理，肺肠相与陈。水西一席话，山左廿年尘。阅代无聊后，仁亲未了身。何因托余季，惟以共悲辛。
适与季直论友归读东野集遂题其耑
作者：范当世
朝代：清

昌黎下笔天光完，滋有意外呈毫端。东野琢句多断残，湮郁不发埋心肝。以兹论文百不合，而彼二士相波澜。惟恐人间有离析，欲把形影搓成团。张君昨来适语我，交友异性非所患。有从天来入幽可，有非梧竹栖不安。但取龙鸾合奏曲，勿与犬鸡同叫欢。我言奏曲亦须异，仿佛列鼎调咸酸。刚克柔克有二道，相成相反兹焉殚。郊亦滔滔挟愈势，愈有矗矗资郊寒。不然一倡百声和，正使吾道愁孤单。
适与季直论友归读东野集遂题其耑
作者：范当世
朝代：清
体裁：古风

昌黎下笔天光完，滋有意外呈毫端。东野琢句多断残，湮郁不发埋心肝。以兹论文百不合，而彼二士相波澜。惟恐人间有离析，欲把形影搓成团。张君昨来适语我，交友异性非所患。有从天来入幽可，有非梧竹栖不安。但取龙鸾合奏曲，勿与犬鸡同叫欢。我言奏曲亦须异，彷佛列鼎调咸酸。刚克柔克有二道，相成相反兹焉殚。郊亦滔滔挟愈势，愈有矗矗资郊寒。不然一倡百声和，正使吾道愁孤单。
适与洪荫之观游历东洋日记而哭自伤我亦蝇营狗苟亡国之人也而不能保其命而眼中之人可忠可孝更无人焉保全之俾老斯土而全厥名也恪士和宋燕生之诗在旁呜咽而次其韵·其二
作者：范当世
朝代：清
体裁：七言律诗

笑把山童河水涸，看他鱼鸟不飞惊。胸中未必馀群辈，世外真当有六经。暮雨朝曦浑不定，春潮腊雪暗相生。西山一调无人续，多恐明朝话柄成。
适与洪荫之观游历东洋日记而哭自伤我亦蝇营狗苟亡国之人也而不能保其命而眼中之人可忠可孝更无人焉保全之俾老斯土而全厥名也恪士和宋燕生之诗在旁呜咽而次其韵三山会馆晤黄晓秋同饮方知其亦留滞此间翌日出其元日试笔索和叠二首酬之·其一
作者：范当世
朝代：清
体裁：七言律诗

眼底应无狐白裘，老夫向客只低头。昨来见尔三山馆，始复登吾百尺楼。鳣鲔勿因填海惧，侏儒肯为堕天愁。依然碧草乘春至，劳苦年光酒一瓯。
逆少卿寄和诗
作者：范当世
朝代：清
体裁：七言绝句

麦秋细雨长青芜，门外新停长者车。珍重连朝侍文酒，居然今日在鹅湖。
遇姚大令锡九天津市上即夕招余饮赠余诗已而在青县道中又连篇来促和次二首答之·其一
作者：范当世
朝代：清
体裁：七言律诗

莫道鹓鸾不可囚，悲来王粲只登楼。一番离合情如昨，四十飞腾鬓已秋。浮海妻孥闲处著，望云亲舍梦中游。因风正忆弦歌宰，宦况年来胜我不。
遇姚大令锡九天津市上即夕招余饮赠余诗已而在青县道中又连篇来促和次二首答之·其二
作者：范当世
朝代：清
体裁：七言律诗

罗得飞凫入市迎，当筵更试割鸡筝。长年制锦成何用，一赋陵云始有情。结蜃楼台尘雾满，啼鸦桑柘暮天清。诗来发愧莲花底，不及春潮野渡声。
遇姚大令锡九天津市上即夕招余饮赠余诗已而在青县道中又连篇来促和次二首答之锡九在保定得余诗欣然更作并告我以不日道天津署青县当助汪贞女白金四十而盛誇近日以宦术传授叔节怂恿更和其诗而亦将有以授余也余览书竟即笑叠二首以待之·其一
作者：范当世
朝代：清
体裁：七言律诗

何人放此老诗囚，惯醉能呼撼我楼。道好原为一官助，吟成喜遇万家秋。四方上下逐东野，百里东西对上游。我独笑公忙不得，还思俗吏老儒不。
邮中得爱沧府尹赠别严幼陵诗次韵奉寄并呈幼陵
作者：范当世
朝代：清
体裁：古风

诗来抑郁悲吾衷，镂肝刻肾言言同。谁谓国家许大地，直觉患害生微躬。君平下帷心益苦，期以笔奏回天功。子臣弟友百不晓，枉论天演忧心冲。于今时局阴阳错，莫知为虺为罴熊。女憧妇悾概一世，虎变未可望诸公。贱儒当兹颇得饱，室养时时有万钟。我亦拂衣愿沟壑，所信天阨非人穷。挚哉留行沈京兆，惜汝一去京师空。前时吾亦遣子学，云将未得遭鸿蒙。嗟彼长安浩穰处，涛园岁久将成翁。时样不知眉怃好，歌声自与霜钟逢。所怀万端爱莫助，老友实愧他山攻。岂忆消寒有黄浦，往往酒半闻惊鸿。稍觉江摇海动荡，依然地大天穹窿。及乎辛丑聚淮上，娱乐两度冬春风。草树犹含中兴意，作花放叶能青红。谁料从容有今日，弥天兵气蒸成虹。真觉死丧无几见，伤离恨别俱匆匆。
邱方平心坦神交十年顾近在大沽而吾不知及其以书来索诗又屡月而后应之仍用其集中见怀韵也
作者：范当世
朝代：清
体裁：七言律诗

百里方平尔许疏，十年神到定何如。雄躯潦倒应辞马，病腹彭亨不嗜鱼。历尽酸咸犹有累，除非货殖更无书。洋洋碧海空于镜，曷不提竿手自渔。
郊行
作者：范当世
朝代：清

昨夜更阑听雨愁，晓行十里未开眸。风来故故吹蓬发，泥泞兢兢惜敝裘。村市故人儿女长，酒家父老笑言稠。先生此日真无赖，数遍车轮一万周。
鄱阳湖中感念昔日与内子同吟写诗寄与益悲思外舅
作者：范当世
朝代：清
体裁：五言排律

湖山自明秀，云日尽从容。惟有往来者，如分今昔踪。人间属丧乱，母氏待飧饔。抚此微吟会，嗟无妙侣从。皇天资老大，白首与横纵。怆若翁之德，千秋不再逢。
酬冀州判张君
作者：范当世
朝代：清
体裁：古风

王孙荡百产，不肯市翁仲。猥云崇惜之，物色那可动。张君老明经，犹食监州俸。关门自读书，潇洒不听讼。且喜吴公来，三分百姓供。馀膏泽胥吏，兼足买书用。去年三缺令，以公实其空。奥灶忽易位，当时媚者众。胡为食烟火，归来气犹㓊。客里逢端阳，劳公忽赠送。菜根飞盐花，肥枣满青粽。媵之两三品，清德遍可颂。我无报投物，作诗为公诵。食饱诗亦酣，陶然羲皇梦。
酬冀州判张君
作者：范当世
朝代：清

王孙荡百产，不肯市翁仲。猥云崇惜之，物色那可动。张君老明经，犹食监州俸。关门自读书，潇洒不听讼。且喜吴公来，三分百姓供。馀膏泽胥吏，兼足买书用。去年三缺令，以公实其空。奥灶忽易位，当时媚者众。胡为食烟火，归来气犹洞。客里逢端阳，劳公忽赠送。菜根飞盐花，肥枣满青粽。媵之两三品，清德遍可颂。我无报投物，作诗为公诵。食饱诗亦酣，陶然羲皇梦。
酬方子箴廉访赠文序
作者：范当世
朝代：清

昔闻邗上题襟处，今过高斋得见公。江左文章诸老尽，淮南钟鼓几人同。青天酒盏无弓影，夕照轩窗有绪风。一序深惭负滕谷，江关庾信尚西东。
酬清夫道人洪述祖
作者：范当世
朝代：清
体裁：古风

百体为我稍延留，牙齿纷纷先乞休。槎枒大饼不能截，当筵独啖甜馒头。脂匀质腻味疏爽，汤饭可厌膏粱羞。我初贪饕后退却，祗问宾客能买不。求之市上百无有，谁家庖厨为此谋。洪生越日即我饮，盛筐百个来相投。云此甘芳不易变，能作慈亲十日馐。我闻惊拜感且泣，子之佑我如何酬。意重君羹小人食，德为玉瓒中黄流。洪生有母不及养，惟日恻恻知人求。耳闻目见有春在，可以稍释胸中秋。我独何为自言老，与子德意相谬悠。还家会当博母喜，来日致命同君游。
酬爱沧
作者：范当世
朝代：清
体裁：古风

人间拔山事，君子一毫毛。毫毛不足赠，谊比云天高。此事古来有，每与时会遭。如彼青阳届，春风吹李桃。物情自然洽，百鸟求其曹。严霜一披拂，万物不坚牢。苍鹰击云路，饥鸦相喧嘈。芳林旧朋类，泯没如奔逃。哀哉凤皇子，苦竹风颾颾。我无醴泉血，与子充醇醪。犹将瑞图意，为我三啼号。文章寸心物，得失本秋毫。但俾拯人死，毋为说土豪。
酬苏松太道余晋珊一兄
作者：范当世
朝代：清
体裁：七言律诗

百金惠我亦云泰，挚语温言值万金。践土伤亡至今日，向人啼饿我何心。人才虚乏古无是，儒术萧条公可任。小雅未忘交道美，老民端不患夷侵。
酿雪不成送伯严江西省墓
作者：范当世
朝代：清
体裁：七言律诗

雪意使人生冀望，宁论玉戏果由天。但凭画断阴阳界，重与安排壮阜年。不醉几番真负汝，曰归何事益悽然。惟应岁晚风涛外，落照湖山有泪涟。
采南为诗专赠我新奇无穷倾倒益甚再倒前韵奉酬以其爱好也亦稍为戏语调之
作者：范当世
朝代：清

我与斯文交，寥寥孰今曩。无端忽见君，魂梦犹自壮。平生在江沱，神孤意凄怆。拓海方寸间，蓊郁不能放。岂无山中人，因风托远响。解佩一要之，佳期什九爽。旨哉荒州庭，每饭有奇赏。君诗复绝伦，光怪非吾想。以此横山东，那弗招人谤。谬以小国称，来侵大国壤。丈夫何娟娟，面好复有障。看君善跃鳞，今落任公网。瑜来亮则无，邢出君何两。君知桐城否，所学一身创。我来三载馀，眼中失烟莽。久住方自然，聪明祇能强。应须白发生，始附青云上。坚留愿学心，勿与身俱往。
采南为诗专赠我新奇无穷倾倒益甚再倒前韵奉酬以其爱好也亦稍为戏语调之
作者：范当世
朝代：清
体裁：古风

我与斯文交，寥寥孰今曩。无端忽见君，魂梦犹自壮。平生在江沱，神孤意凄苍。拓海方寸间，蓊郁不能放。岂无山中人，因风托远响。解佩一要之，佳期什九爽。旨哉荒州庭，每饭有奇赏。君诗后绝伦，光怪非吾想。以此横山东，那弗招人谤。谬以小国称，来侵大国壤。丈夫何娟娟，面好复有障。看君善跃鳞，今落任公网。瑜来亮则无，邢出尹何两。君知桐城否，所学一身创。我来三载馀，眼中失烟莽。久住方自然，聪明祗能强。应须白发生，始附青云上。坚留愿学心，勿与身俱往。
里中岁晚郊行复用伯严见贻之第二首韵以寄
作者：范当世
朝代：清
体裁：七言律诗

眼中腾踏是吾州，广陌真堪信马头。百口不如乡语顺，一身终共野翁求。新塍觅路依驯犬，旧港衔泥遇冻鸥。毕竟栖栖有馀恋，复从篮舆梦君游。
重到甥馆读三釜斋唱酬续录用秋柳韵呈诸公·其一
作者：范当世
朝代：清
体裁：七言律诗

北雁南来亦说归，两家南北是耶非。荒田滞穗经三熟，官廨垂杨又几围。景物依依存昔梦，风光蔼蔼恋晴晖。嗟余白发增多少，持比衰翁未觉稀。
重到甥馆读三釜斋唱酬续录用秋柳韵呈诸公·其二
作者：范当世
朝代：清
体裁：七言律诗

诸公高咏绿杨秋，尚有霜条为我留。病后驰驱千里道，到来消受一年愁。老怀仍似双龙井，新手高于五凤楼。不谓天南回雁处，促樽携屐得重游。
重到甥馆读三釜斋唱酬续录用秋柳韵呈诸公既读外舅一年所为诗因发箧出大人及两弟及罕儿诸作遍与外舅观之外舅爱钟铠诗至仿效其体爰询当世以外间所见诗派之异而喟然有感于斯文也叠韵见示当世谨次其韵略志当时所云云·其一
作者：范当世
朝代：清
体裁：七言律诗

滔滔江汉古来并，判作支流势亦平。直到山深出泉处，翻疑河伯望洋情。泥蛙鼓吹喧家弄，蜡凤声华满帝城。太息风尘姚惜抱，驷虬乘鹥独孤征。
重阳先二日锡翁以诗问余及外舅走笔奉答遂约外舅登高·其一
作者：范当世
朝代：清
体裁：七言律诗

眼明常俟月东来，一月昏眸复几开。病尽磨人当废砚，醉将何用且焚罍。高衙竹树窗三面，小馆池台水一隈。安得大山三百里，寒空负雪见嵬嵬。
重阳先二日锡翁以诗问余及外舅走笔奉答遂约外舅登高·其二
作者：范当世
朝代：清
体裁：七言律诗

畏人憧扰喜书来，皖北诸姚信有才。兰佩结言君可赠，荷衣称体妇能裁。异乡情话真无厌，际海风埃老不开。玉婿冰翁可伤悼，天高地迥一登台。
重阳先二日锡翁以诗问余及外舅走笔奉答遂约外舅登高恪士至自都门以曾重伯所诒诗扇相示且为致声问我也我思重伯久矣自以文正公再传弟子故于重伯引分甚亲陈义述情无所于让故次其韵以示恪士且属为转诒·其一
作者：范当世
朝代：清
体裁：七言律诗

普天遍饫曾侯德，一族孤悬似细腰。难向庄生问庭径，虚从杜老叹云霄。芳椒荐豕将何地，大柏栖鸾又满朝。独有亭亭好孙子，手提骇马逐奔飙。
金道坚之为人余闻之曼君有年今年春啸溪始为绍介期会于公宴之间然余之往也固已不烦指引而能自得之于稠人中矣曼君之死道坚欲求其女以为子妇余以是尤切于心今以素扇属书乃属冯君小白画蓬莱旭日奉诒而作诗以道其意
作者：范当世
朝代：清
体裁：七言律诗

朱家昔动招要意，白也今居介绍功。君自不烦诸子力，我能亲索万人丛。义存死友天无古，气有生民日在东。独叹低徊媚君者，飞腾莫景一颓翁。
金道坚生日啸溪戒各为一诗而共置酒焉及是日而东征之师败报沓来不能成一字矣晚乃就席间叠韵奉诒虽以道其一日之愁仍不悖于千春之祝
作者：范当世
朝代：清
体裁：七言律诗

秋晖短短焚膏继，摘尽霜毫无寸功。恨不骊探芦荻垒，横思骑猎蕙兰丛。挥杯为尔称难老，筹笔怜渠尚大东。四皓由来丧乱际，得閒真作采芝翁。
金陵病中寄内子桐城以代家信
作者：范当世
朝代：清
体裁：古风

君行徂桐城，我乃税于兹。何人实丧葬，而不身亲之。十旬病腰脚，长路舆难支。怜君且代我，提携临路歧。既怀老成痛，亦有青年思。怀宁一千里，停舟深夜时。桐城百五十，两日山行疲。挥手入白门，念之犹不怡。发装甫晷刻，大雨如奔驰。微阳动春震，重阴挟寒飔。从兹七宵旦，淫暴无休期。甫雨念行者，小艇如瓜皮。孱躯浪里掷，沾濡定无遗。虽然攀江上，山馆犹嵚崎。明朝入山路，顿撼益支离。石蹲若虎豹，泥酿如糟醨。君行定求速，此去当何其。我缘积损寐，客病来侵肌。别君第二夕，寒热动心脾。徐之五六日，寒热在四肢。去茗亦无渴，绝食亦无饥。犹能日起坐，而难寸步移。医言昔所病，伏湿深深垂。今病实阴雨，浸淫日以滋。高居尚如此，跋涉胡能持。人言郡县隔，晴雨谅殊时。愁中欲慰解，强起临窗窥。弥天毒烟雾，谁能免兹危。麦根烂死尽，茶纲亦荒隳。蚕子尚不出，何论茧与丝。南东数十郡，精尽馀疮痍。云秋所悼恐，屠民再兴师。噫嗟此忧大，尔我又何为。前民反脱然，微命岂胜悲。倾河以为泪，徒当哭其私。晨兴窗户暗，檐溜方澌澌。聊能坐把笔，问以当书辞。
金陵门存诗刻中余极赏陶宾南欲穷沧海无涯量及似水楼台柝不喧二首兹来蒙以长篇见赠罄意和之
作者：范当世
朝代：清
体裁：古风

伯严示我门存诗，惟陈惟姚颇自奇。如许过客纷陆离，或复老辈同娱嬉。浓妆淡抹皆相宜，就中陶生句读师。暂辍唇吻雕肝脾，甫视若与诸公差。屡战方知故等夷，欲穷沧海愁无涯。似水楼台发静思，我读篇什从忘遗。此独深驻不复驰，耳旁亦闻人谤訾。久乃浃洽观其私，此人举场宁后期。祗望得谷疗亲饥，小心事人良在兹。嗟哉此情我所知，恨我不得为鸱夷。遂能投汝千金赀，买汝百万琼瑶辞。汝亦深深好自维，令闻广誉非人为。内实磊落无人窥，堕地分天天自随。积气成华人群卑，变幻吐纳云烟垂。古之诗人有遗规，坦适屼嵲皆无危，汝盍急起前攀追。
锡九在保定得余诗欣然更作并告我以不日道天津署青县当助汪贞女白金四十而盛誇近日以宦术传授叔节怂恿更和其诗而亦将有以授余也余览书竟即笑叠二首以待之·其二
作者：范当世
朝代：清
体裁：七言律诗

覆酒笼鸡待笑迎，揣摩兴发更弹筝。最怜上座簪裾客，不忘穷乡孤寡情。宦术岂将吾道济，人才终数故家清。三郎拜倒门墙日，恨不闻吾屡叹声。
锡翁贻诗告以六月孪生二子而称其县大水以故不通问因讯以倭寇之事余以近所为诗赋寄之次韵奉答
作者：范当世
朝代：清
体裁：七言律诗

怪事宁能写向空，班张无奈作玄通。更无人似新亭客，要与君为商洛翁。一纸书言家庆事，双珠采跃月明中。孩提转有承平望，酿福聊因泽里鸿。
镇日无聊叠韵写意
作者：范当世
朝代：清
体裁：七言律诗

炉中活火看全世，帘里飞烟幻百年。砚墨滃然随笔尽，壶冰清绝为茶煎。繁声杂沓酬佳节，小说淋漓有大贤。昔日经过裘马客，不知谁向酒家眠。
闲伯送余至庐陵途中作赠
作者：范当世
朝代：清
体裁：七言律诗

酿别经旬别始成，抽刀弗断更同行。怕萦春草池塘梦，何止桃花潭水情。比德可悲元气少，浇愁独使酒杯盈。吁嗟前路终当反，辛苦篮舆复两程。
闷极为诗寄曼君旅顺兼示晦若
作者：范当世
朝代：清
体裁：七言律诗

泛览轩窗复几何，北风尘土日经过。未能低首三条烛，输却澄江一棹歌。幕府青山徒怅望，故人朱绂亦蹉跎。谁能拨动乘槎兴，回合沧溟万里波。
闻吾季直之友汤蛰先以知县擢两淮盐运使再叠前韵
作者：范当世
朝代：清
体裁：七言律诗

才多不发明王梦，此恨迢迢莫计年。九陛崇闳古宜尔，一夫腾踏忽当前。龙饥虎困真无地，凤集龙游自各天。拙分祗应作讴颂，隔江憔悴耸吟肩。
闻李相至天津痛哭
作者：范当世
朝代：清
体裁：七言律诗

相公实下人情泪，岂谓于今非哭时。譬以等闲铁如意，顿教锤碎玉交枝。皇舆播荡嗟难及，敌境森严不敢驰。曾是卅年辛苦地，可怜臣命亦如丝。
闻椒岑先生及叔节至扬州矣渡江思之作苦语·其一
作者：范当世
朝代：清
体裁：古风

徐君昔谓我，还家亦裹粮。尽三月不出，便恐饥难量。维时六月中，余辞君还乡。谅君亦无适，但与同悽惶。九月至新建，旅中遭贤郎。从询起居状，言君徂维扬。维扬亦何主，莫知主何方。但取从冰玉，相看一路凉。
闻椒岑先生及叔节至扬州矣渡江思之作苦语·其二
作者：范当世
朝代：清
体裁：古风

君甥我舅子，新来遭大忧。闻乱迫欲葬，不葬复言游。此情谅可想，我闻诚悲羞。前时有两主，一去一死休。去者岂其还，迫促还相求。生人行地上，饥饱各自由。恩情苟不属，丝粟难相赒。惜哉燕赵郊，禾熟无人收。宁非好生计，不得飞身投。我往作饥啸，此又添朋俦。思之实痛切，何暇为身谋。
闻皇上西狩返京有感
作者：范当世
朝代：清
体裁：七言律诗

天子从容返里门，西征甲卒散归村。驷虬逐月嗟何及，仗马迎风更不喧。兴复又添垂老泪，荒茫永有未招魂。商量去孔诚何说，祗向深山万古存。
闻说
作者：范当世
朝代：清
体裁：五言律诗

闻说鸡鸣驿，吾皇昨驻兹。移家无百乘，遮道有群蚩。暌旷虚臣荩，艰危仗母慈。风狂兼月黑，惟以涕涟洏。
阅女婿陈师曾诸近作至其画菊为吾女遗照而题四诗潸然有述
作者：范当世
朝代：清
体裁：七言律诗

誉汝诗文至悼亡，人间无有此情伤。徒缘罔极呼天痛，更为同怀引恨长。遂以鸿毛沦我爱，不图麟角为兹狂。秋心不与秾春谢，从此东篱岁岁芳。
阅抄知湖广疆吏以吴礼园管榷事上闻寄赠以诗
作者：范当世
朝代：清

圣者盗不已，智人安可欺。所操非豚蹄，所攘非一鸡。而我坐叹息，虚名空尔为。天子临轩霁颜色，妻儿闭户啼寒饥。
阶下草
作者：范当世
朝代：清

宁为阶下草，莫作树头花。腐草不飘零，花飞离故家。
附轮往江西始发风雨大作船即播摇不可当
作者：范当世
朝代：清
体裁：七言律诗

谁道两轮风雨缠，缘江试浪已狂颠。长舱空廓腹无有，前路漂摇心正悬。小盗近人还作祟，穷儒历世总由天。宵来略仿孩提意，正得酣然一晌眠。
陈介庵太史亦怜相公后园鹤而索拙诗观之承和乃用乘轩为慰勉且诡其辞为臆对而谬自署为雏语也叠韵奉答·其二
作者：范当世
朝代：清
体裁：五言律诗

山水太孤寂，悬知送老难。岂能无瘠土，看汝上长安。狡狯作雏语，欷歔凭鹤栏。梅尊暂相守，春近岁将阑。
陈小石漕帅招同沈观察及舍弟饮多闻京师两年间事即席赋赠
作者：范当世
朝代：清
体裁：七言律诗

谒帝南来感离索，建牙先与腐儒欢。一樽沈范宜同传，两载安危有独叹。莫怪中兴馀涕泪，也曾元旦赋荒寒。老民无限讴思意，信友酬君一例看。
陈敬如过衙斋共晚餐而出徘徊桥下久而别去归而遂次其见投之韵·其三
作者：范当世
朝代：清
体裁：七言律诗

货殖于今有万都，秦皇汉武亦区区。偶然道左成君我，不值人间论有无。归对妻孥灯穗大，梦惊田舍稻苗枯。不知豪侠能从否，吾欲穷山种橐吾。
陈敬如过衙斋共晚餐而出徘徊桥下久而别去归而遂次其见投之韵·其二
作者：范当世
朝代：清
体裁：七言律诗

戟门秋水日潺湲，宜有寒人著此间。冷暖知非一朝事，贤愚真隔百重关。琼杯绮食贪新宴，白道青松了旧山。顾我仍为好嘲客，宁能醉饱暮无还。
陈甥为孝嫦写病菊以寄其思久之复为嗟菊诗速余之题咏余泫然而反慰之
作者：范当世
朝代：清
体裁：七言律诗

白帝荒荒造秋色，无端幻此殿秋花。只缘骚雅能千古，收合愁人作一家。阅世已更新涕泪，隔年犹护旧根芽。浮生即景皆堪遣，莫把青春老叹嗟。
除夕无聊复次山谷还家呈伯氏诗以贻余仲
作者：范当世
朝代：清
体裁：古风

平生浪把千乘轻，临老方知一箪豆。觏面独有同饥人，意态荒寒节物丑。便将蚁力衔山来，一欢已落啼号后。况有衰颜七十亲，旦晚念吾应更瘦。汝弗浪愁虚费医，吾实虑汝一脚手。闻吾不归谁最惊，蓬巷悽悽二三友。亦有孤寡汝弗知，告诉无门应骂诟。吾非不从仆人言，早计从容弃此走。门庭罗掘会将穷，邻家称贷亦何有。明年誓将为人役，不俟饥来始张口。摛文未至茅塞心，作字无虞柳生肘。谁能与人作筐箧，犹得逍遥辞锁钮。汝曹爱兄莫漫悲，与汝安心一杯酒。十年肝肾吾能劳，二分齿发先吾朽。何况于今万乘如飘风，齐楚化为无是公。长饥觳觫到吴侬，微命区区愁不从。百变终能娱乐己，世间独有冯公耳。
除夕诗狂自遣·其一
作者：范当世
朝代：清
体裁：古风

岁岁年年有更换，不见留光可稍玩。惟独今年除未除，雄诗百首长为伴。人言诗必穷而工，知穷工诗诗工穷。我穷遂无地可入，我诗遂有天能通。
除夕诗狂自遣·其二
作者：范当世
朝代：清
体裁：古风

我与子瞻为旷荡，子瞻比我多一放。我学山谷作遒健，山谷比我多一鍊。惟有参之放鍊间，独树一帜非羞颜。径须直接元遗山，不得下与吴王班。
集贤关
作者：范当世
朝代：清
体裁：古风

我行至安庆，便忆咸同间。峨峨攻守具，复有集贤关。何由搏狂寇，冥想存兹山。一精策群力，接天犹能攀。当时寇焰炽，非独我能然。人智日不逮，敌势从而迁。乃知胜败理，岂不在愚贤。贤智所淬厉，神鬼不能干。敬慎及枯朽，战端胡易言。齐德欲相服，人尽知其难。譬以蕞尔鲁，妄欲兴大澜。公然庇群盗，显与列强翻。此虽五尺子，不受斯言谩。嗟嗟中兴运，短短无何年。大人龙虎气，一去不复还。钟鼎已成故，衣冠欲化蛮。谁当与狂药，直使我心顽。
雨止病少减读书数卷遣闷有作
作者：范当世
朝代：清
体裁：七言律诗

阴消病减浑无奈，旧籍新编又几何。山是六朝人去尽，事经千劫梦回多。临觞所患能知味，绝迹无由更和歌。独把回肠亲检点，曾无生事得销磨。
雨霁暴暖去重裘著棉夏不远矣去年著秋衣亦无几日感叹书之
作者：范当世
朝代：清
体裁：古风

三月严寒四月热，九月炎风十月雪。年来但觉春秋稀，寒暑之间一飘瞥。世间万物要平进，四序分明不中绝。问天何故宣淫威，任把阴阳自起灭。可怜天翁尚不知，每逐王母张瑶池。瑶池亦有好风日，六合云烟方蔽亏。南斗生人北斗死，东帝西帝真无为。儒仙之臞不敢谏，维皇有觉仍听随。安得倚天一长剑，诛杀风伯刑雨师。
雪后两日仲彭乃以雪中两佳篇督和勉和一首应教因怀伯行
作者：范当世
朝代：清
体裁：古风

檐风飒飒摇枯桑，寒雀只向窗虚翔。迎曦出云百无力，冻雪未冻还飘扬。小儒瑟缩席温饱，乃有诗事须平章。邹生偃蹇枚叟懒，相如捧简安逃藏。可怜今岁梅花晏，老使天地无生香。天山佩环亦虚语，祈丰报瑞谁之望。阿兄骑驴走山谷，怅眺玉宇悲横茫。吾欲年年傍君醉，琼杯绮食无还乡。
雪夜叠韵酬伯严见和伯严谓我来岁当垦西山
作者：范当世
朝代：清
体裁：七言律诗

百国洋洋尽东作，嗟余蹇蹇未除年。凯无寸土关生事，亦自安心到眼前。见说蝗蝻深入地，思量蟊蠈岂由天。西山来日春如海，君看陈良锸荷肩。
雪已成暴暖而雨
作者：范当世
朝代：清
体裁：七言律诗

琼玉楼台正待装，严凝一散雨滂滂。徒令后土无乾处，不与诗人作道场。渔苦水深难致蟹，农忧冻少尚馀蝗。沈沈百折春方至，近死毋然复使阳。
雷祖殿联
作者：范当世
朝代：清
体裁：联

百里蒙庥，山川大神享于此；万方多难，云雷君子意如何。
项晴轩以所藏先勋卿公手书卷子及旧刻颜书裴将军诗命其子本源来学将以为贽赋谢一篇
作者：范当世
朝代：清
体裁：古风

项君好古罗奇珍，异字名迹芳纷纶。项君有子亦瑰宝，遂与颜闵争为人。君盖未知其子美，亦欲使之来问津。闻吾斯言倒相属，惟恐此诺非纯真。有题东林尺二卷，乃我先德明孤臣。亦有颜书四体字，世间旧榻无其伦。此皆君所自怡悦，与人论值能千缗。壹使其儿贽诸我，割舍重器如微尘。所云非望得之易，那无忌妒招人神。且喜郎君艺亦好，前日所见苗怀新。成之非独损君灶，亦使吾老愁当仁。以此较然信可及，永保君贶无沈沦。振衣遂拜百年赐，作诗一缔平生因。
顾莼溪为李草堂先生画兰惭其不好而更置焉余观之亦不觉其丑为题诗归草堂因寄所怀
作者：范当世
朝代：清
体裁：七言律诗

八月西风毷氉人，不堪颜面对吾真。当时老辈能知我，眼底清才亦绝伦。碧草尚能为画汁，芳兰祗合媚吟身。人生涉笔宁须泚，等是千秋纸上尘。
题书院赠郑骧联
作者：范当世
朝代：清
体裁：联

明公家法有礼堂手订之经，异日当成通德里；此地昔时多燕赵悲歌之士，为我一吊望诸君。
题俞介甫竹石读书图余少时馆于欧家坊所识也·其一
作者：范当世
朝代：清
体裁：七言绝句

城西一水旧涟漪，游钓相从百事宜。二十四年人境换，谁呼同谒太初师。
题俞介甫竹石读书图余少时馆于欧家坊所识也·其二
作者：范当世
朝代：清
体裁：七言绝句

结习怜君尚未除，缘林傍石意磋如。人间六籍灰飞尽，曷不旁求海外书。
题俞介甫竹石读书图余少时馆于欧家坊所识也余以江安道胡研孙观察总办江南学堂欲有所陈而方为监试不得见由何仲纯二尹将意贻我兰福堂集及长安宫词即效其体奉酬四绝句·其一
作者：范当世
朝代：清
体裁：七言绝句

自古文人有祸殃，百篇香草总神伤。秾才艳遇谁消得，天语辉辉兰福堂。
题刘聚卿晋义熙铜鼓拓本鼓在焦山有义熙及虞庙刻文此本为僧六舟所拓以阮文达题语重也·其一
作者：范当世
朝代：清
体裁：七言绝句

颐性老人数行字，六舟毡拓始能传。怜君一样思虞舜，风景河山又几年。
题刘聚卿晋义熙铜鼓拓本鼓在焦山有义熙及虞庙刻文此本为僧六舟所拓以阮文达题语重也·其二
作者：范当世
朝代：清
体裁：七言绝句

闲忧浪哭文人事，谁似昌明祝酒卮。莫遽神伤义熙代，朝家兄弟尚元熙。
题刘聚卿晋义熙铜鼓拓本鼓在焦山有义熙及虞庙刻文此本为僧六舟所拓以阮文达题语重也王晏存太守七十之寿余甫葬母固不与称祝然颇闻其著染须诗自戏能寻乐也踰旬日往谢则君方丧其长子王旭庄太守李耐庵大令各奔视余亦无以相慰昔先君之丧余恨不能杜绝人事择其恶小者而居焉不废酬唱兹故追和晏老染须诗以写心恸且以呈旭耐二君·其一
作者：范当世
朝代：清
体裁：七言绝句

青天白日恨滔滔，生死存亡梦亦淆。今日逢人皆丈我，始知须发白千毫。
题吴北山诗集
作者：范当世
朝代：清
体裁：七言律诗

以行得官以言去，古人如此亦堂堂。看其八海横飞日，更向万山深处藏。何由黑发看成白，应许玄天不作黄。试把遗书往成诵，逸民俦侣自成行。
题大桥影子
作者：范当世
朝代：清

斋阁焚香对画裙，神魂相接若为群。烟霄鸾鹤浑无似，莫向人间索虎贲。
题如皋县尉王复初手写一生辛苦卧秋风图意·其一
作者：范当世
朝代：清
体裁：七言绝句

乱世为官不救贫，丞哉不用况沈沦。陵云赋笔销难尽，犹有湖州钝道人。
题如皋县尉王复初手写一生辛苦卧秋风图意·其二
作者：范当世
朝代：清
体裁：七言绝句

苦辛宁用悼耕牛，叹凤嗟麟死亦休。饱饭南冈沈恸语，君看满地稻粱愁。
题季直所绘四图 其一 鹤芝变相
作者：范当世
朝代：清
体裁：五言律诗

气至谁能外，将迎有苦心。摩天惜高翮，拔地碍重阴。骨采犹能寿，埃尘迥不侵。蓍龟尔同类，欲变尚沈吟。
题季直所绘四图 其三 水草藏毒
作者：范当世
朝代：清
体裁：五言律诗

昔我行天下，都谋城郭居。宁知为世患，不必与人疏。物湿应难灭，行危更易狙。何当万马践，昭旷俾无馀。
题季直所绘四图 其二 桂杏空心
作者：范当世
朝代：清
体裁：五言律诗

后土无全力，春秋不汝培。从来大木死，只在寸心灰。好日乘天逝，严风动地来。犹虞岁寒友，难复共深杯。
题季直所绘四图 其四 幼小垂涎
作者：范当世
朝代：清
体裁：五言律诗

得饼朝朝乐，争梨处处啼。如何令幼稚，真不羡糖䬾。嗜至天犹听，机深业尽迷。未妨倾汝实，一笑看排挤。
题季直荷锄图·其一
作者：范当世
朝代：清
体裁：七言绝句

画中眉眼吾能识，共是长镵托命人。絮语皋夔三十载，一灯今夜话悲辛。
题季直荷锄图·其二
作者：范当世
朝代：清
体裁：七言绝句

有生毕竟两餐足，识字横教千虑侵。连陇苍烟耕不得，可怜还作荷锄吟。
题小块画
作者：范当世
朝代：清

芥舟诗派蕉庵画，再世传镫一律明。莫便纵横谈五岳，狼山小块要知名。
题张氏枕江亭联
作者：范当世
朝代：清
体裁：联

远客乍归，籍城东一亩园亭，白石青松寻旧约；故家常在，喜江北百年人物，碧梧翠竹有清才。
题支云塔山门联
作者：范当世
朝代：清
体裁：联

我佛见一切善男信女人，皆当欢喜；是塔具七宝大悲上乘相，何等庄严。
题支云塔山门联
作者：范当世
朝代：清
体裁：联

长啸一声，山鸣谷应；举头四顾，海阔天空。
题故友文右泉花石画帧与延卿同作·其一
作者：范当世
朝代：清
体裁：七言绝句

昔在湘南得此人，携归石室伴吟身。摩挲未解饥寒累，独使东来画有神。
题故友文右泉花石画帧与延卿同作·其三
作者：范当世
朝代：清
体裁：七言绝句

顾子苍然非好事，当时亦独此人亲。人间意味知何物，不必蚩蚩问夙因。
题故友文右泉花石画帧与延卿同作·其二
作者：范当世
朝代：清
体裁：七言绝句

吾去天涯能几岁，君于吾里变新陈。祗今便觉钱难买，一石一花都可珍。
题故友文右泉花石画帧与延卿同作·其四
作者：范当世
朝代：清
体裁：七言绝句

愁里生涯原是幻，醉馀感叹亦非真。何妨更以吟兼画，并作千秋纸上尘。
题故友文右泉花石画帧与延卿同作更为秉瀚题仲远先生比屋连吟图依梅伯言同风二韵作四绝呈其尊父心嘉司马·其一
作者：范当世
朝代：清
体裁：七言绝句

学子论文各殊异，庭堂至味总齐同。平生最有池塘兴，祗觉神伤柳絮风。
题查凫师先德画梅·其一
作者：范当世
朝代：清
体裁：七言绝句

珍藏遗墨老凫师，雪海寒香意格奇。阅道咸同至今日，能逃劫火更增诗。
题查凫师先德画梅·其二
作者：范当世
朝代：清
体裁：七言绝句

烟海茫茫一家著，平生所剩又毫芒。吟成冰雪诚何用，叹绝当时范履霜。
题桐城
作者：范当世
朝代：清
体裁：七言绝句

岁岁桐城有梦赊，清谈既接又还家。海峰姜坞寻常有，不见龙眠与挂车。
题王莽传后·其一
作者：范当世
朝代：清
体裁：七言绝句

不用军赍水不濡，一飞千里却匈奴。沈酣六籍犹能信，何况胸中一字无。
题王莽传后·其三
作者：范当世
朝代：清
体裁：七言绝句

搏击谁为绕指柔，恂恂只数博山侯。儒生胆怯真无奈，谁见庭前沧海流。
题王莽传后·其二
作者：范当世
朝代：清
体裁：七言绝句

白石丹书拜自天，宝黄厮赤分应然。可怜一玺卷卷妪，仍肯悲吁汉腊边。
题王莽传后·其四
作者：范当世
朝代：清
体裁：七言绝句

名都一日化为尘，忍死谁能作幸民。朱弟张鱼虽放旷，差强不是稿街人。
题竹庵画
作者：范当世
朝代：清

望海楼头旧酒缘，眼中衲子态翩翩。竹林一片虚窗月，袖入西山證画禅。未有雄谈对文畅，聊将心迹语高闲。江流绕遍黄泥麓，万石崎嵚无片顽。名山无分十年留，检点征衫待远游。大好烟峦今付汝，他时猿鹤未应羞。
题竹庵画·其一
作者：范当世
朝代：清

望海楼头旧酒缘，眼中衲子态翩翩。竹林一片虚窗月，袖入西山證画禅。
题竹庵画·其三
作者：范当世
朝代：清

名山无分十年留，检点征衫待远游。大好烟峦今付汝，他时猿鹤未应羞。
题竹庵画·其二
作者：范当世
朝代：清

未有雄谈对文畅，聊将心迹语高闲。江流绕遍黄泥麓，万石崎嵚无片顽。
题胡子勤美人宫怨·其一
作者：范当世
朝代：清
体裁：七言绝句

汉武威权能弃妇，故教喜怒费疑猜。如今赋有长门手，谁为相如取酒来。
题胡子勤美人宫怨·其二
作者：范当世
朝代：清
体裁：七言绝句

江湖莫照惊鸿影，满眼存亡可泪零。不及斯翁隐尘市，发缄犹剩几娉婷。
题蒋运判西山待隐图
作者：范当世
朝代：清
体裁：古风

往为陈氏铭幽宫，累日坐卧西山中。亿态千形不可道，杂拟万物难为工。以彼扬刘作者气，冥合马范宗臣容。遂作兹山万年赞，突与天地无始终。成奇一番亦以笑，掷笔遂挂征帆东。平生故山未得返，魂梦更弗兹游逢。何哉蒋君慕归隐，辞意尚法心馀翁。茫然写兹一片石，欲计岁月成高踪。世间名山尽拱默，百辈期待终成空。不幸吾身既堕落，竟合老死将尘封。君不见峥庐老人非隐者，身不得已兹焉从。政无雅俗官无小，各以其职争瑰雄。肯与闲人作闲事，紫琅明日可携筇。
题许黉竹独坐观书图
作者：范当世
朝代：清
体裁：五言律诗

吾友张苍者，乡邦小试来。艰难谁得喻，镇定亦须才。孰信蚩氓意，真如蛮俗哀。凭君手中籍，重与辟蒿莱。
题通伯所藏惜抱先生手迹卷子
作者：范当世
朝代：清
体裁：五言律诗

惨澹斯人去，山川亦不神。毫芒落君处，悲涕逮吾身。论有当时定，才为异代珍。谁令杖朝岁，犹作太平人。
题通伯所藏濂亭先生手迹一册
作者：范当世
朝代：清
体裁：七言律诗

津门一掬伤心泪，忍向天涯不再挥。持比古人真愧痛，独存今日曷归依。流连手迹寻常有，接对心神旷代稀。三复君文刚恋恋，又伤离乱促征騑。
题逸庵图
作者：范当世
朝代：清
体裁：六言诗

天下万万名山，和尚如何走得。卸这担子坐着，便当立地成佛。
题陈鸥民月湖琵琶图兼答其钓台徵诗启·其二
作者：范当世
朝代：清
体裁：七言绝句

闻君别有徵诗具，日傍琴台望钓台。笑煞严光亦沦落，不然宁用客星来。
题陈鸥民汉江课渔图故人陈宇初之族兄也·其一
作者：范当世
朝代：清
体裁：七言绝句

陈生字有鸥民者，日逐闲鸥泛水云。记向空江牢闭口，怕排钩党到鸥群。
题陈鸥民汉江课渔图故人陈宇初之族兄也·其二
作者：范当世
朝代：清
体裁：七言绝句

故人陈慥今何似，闻说专城不救贫。曷不分渠半江水，白头兄弟老垂纶。
题项晴轩所藏先师写与朱曼君诗册·其一
作者：范当世
朝代：清
体裁：七言绝句

一卷天人冷澹姿，摩挲重为昔言悲。薄冰未即寒于水，已到人间彻骨时。
题项晴轩所藏先师写与朱曼君诗册·其二
作者：范当世
朝代：清
体裁：七言绝句

是为吾友珍藏物，奚自飘零到子庐。昨向长卿孤寡问，茂陵今日已无书。
题项晴轩所藏先师写与朱曼君诗册七月八日寿朱辑斋大令五十即送其行·其一
作者：范当世
朝代：清
体裁：七言绝句

风风雨雨都过尽，一天爽气及君辰。扬雄口渴来求醉，莫似门前闭众宾。
颜梓琴总兵受代将行六叠前韵赠之
作者：范当世
朝代：清
体裁：古风

挥手振戈鋋，三军尽腾装。束手对书史，一榻侵肌凉。嗟君亦何为，苦恋名声香。作书诫兄子，彻骨师湘乡。吾见淮军将，体貌颀然长。春秋教歌舞，日夕烹牛羊。岂无挫跌时，已复云霄翔。富贵切生事，贤愚真渺茫。帐中馀健儿，乞与首山粮。寄帑与伯通，无处安绳床。每念文武姿，抚时独徬徨。愿约当时相，殷勤拂剑霜。
风波
作者：范当世
朝代：清
体裁：五言律诗

风波才有几，四顾已无人。独以聊浪意，当兹与海亲。坐须长夜旦，行数旧年春。贫贱吾真可，逢危斗健身。
风雨静夜为謇博评诗喜其间有发端之句曰爓爓青灯夜渐凉旁搜远绍绪茫茫而嗣联不惬吾意思有以易之既得六句乃不复能为其所有且转而相贻即以为还诗之赠
作者：范当世
朝代：清
体裁：七言律诗

爓爓青灯夜渐凉，旁搜远绍绪茫茫。爨奴莫问明朝米，诗妇来窥万古藏。世上膏腴谁得失，眼中人代有兴亡。渊哉若共杨雄老，再与侯芭醉万场。
飘风叹
作者：范当世
朝代：清
体裁：古风

云从海上来，遍地皆可雨。飘风逆击之，何必在兹宇。百姓三五群，要遮入官府。官长驰诣坛，百姓振金鼓。百姓鼓声苦，官长拜益俯。斯时望见云，官翔百姓舞。飘风尔何来，冲天散其伍。莫怪推云车，不复相撑拄。斯须变化间，真龙岂不武。百里自有风，天亦不为主。嗟尔风在兹土过，雨扬麦禾厥功亦可诩。云何恶其膏，汹汹为魃蛊。迟日澹荡间，高云作媚妩。妒好便扬沙，生灭何足数。介此丰凶交，焉忍更为虎。并作生民资，汹汹禦私侮。嗟尔风，百姓怒。百姓朝朝望云护，云兴蔽日不可睹，不蔽焉能作嘉澍。风动云开日当午，炎炎孤照谁为辅。更畏炎曦不田黍，欲乘风凉快当户。嗟尔风，百姓鲁。
馀东道中
作者：范当世
朝代：清

范公堤上雨云黄，到海应无十里长。昼市乘湖卖鱼蟹，秋田杀草见牛羊。盐官俸美高衙在，刺史城遥百姓忘。父老不忧民气悍，于今世乱失湘乡。
馈梦湘鲥鱼叠前韵
作者：范当世
朝代：清
体裁：七言律诗

问网求鱼向晓晴，传呼高价市人惊。朋来合以吾为主，海大真容著此生。遮莫楼台多蜃气，最难风雨有鸡声。烹鲜乐酒兼能咏，应使先生客感平。
香海之子锦孙入都乡试而过我初不谓其能诗也一夕乃发兴用前韵叠五篇意气都好余虽兴尽亦不得不酬乃再次一首以送其行
作者：范当世
朝代：清
体裁：古风

昔有诗人九江口，大句微吟动珠斗。尔来日月何飘然，好事一堕无回还。不道天边凤雏落，忽复御我匡庐间。子有瑰文满吾望，吾言深处子能赏。寓楼西畔大道横，日有舆骡走帝城。酣歌未终起言别，收拾至宝徂求荣。嗟尔怀奇万人底，何日九宾见天子。且令受璧不与城，空手归来又奚喜。君不见如今告身换酒难，谋生无术冠虚弹。手皴足疲抵霄汉，反望下土重登攀。祗有乃翁弗颠倒，看渠老坐匡家山。
香海赠以所著论诗杂咏稿三卷读而酬之叠前韵
作者：范当世
朝代：清
体裁：七言律诗

泛览诸家料浅深，江河万古发高吟。从容此日论三昧，快事当年弃一衿。凿空山河皆地接，浮天星斗少人临。子云覃思浑无赖，头白方能构此心。
香涛尚书将移镇湖广而余从之乞近馆再呈二诗·其一
作者：范当世
朝代：清
体裁：七言律诗

诏以尚书还治楚，细民垂泣欲攀辕。帝将雨泽无分土，臣惧风波有闭门。近海倘移杯水活，极天终让一山尊。韩书三上吾能耻，华发凄其不可言。
香涛尚书将移镇湖广而余从之乞近馆再呈二诗·其二
作者：范当世
朝代：清
体裁：七言律诗

文章自昔争微尚，颜色于今试一看。那便惊心到誉毁，可堪合眼露饥寒。龙非碌碌诸公好，鹤有飞飞八海宽。正苦低回惜同命，断无长铗向君弹。
骤暖出眺还复同外舅登阁次韵一篇
作者：范当世
朝代：清
体裁：古风

南方天气多炎蒸，惊蛰几日薰风生。春乘夏气一何锐，昨日枯柳今朝荣。竟把纱罗易裘服，洒然出眺心神清。此邦山色亦佳绝，往往峭拔无低平。城根灭没不可见，微见粉堞当疏林。有亭翼然欲飞去，陡绝不知谁所营。丈人官此亦良得，但祝老母娱千龄。南楚北燕吾涉过，茫茫独啸谁同声。三十已防浮誉起，四十欲将高隐成。隐卒不成誉亦少，每年还为饥驱行。无官弗求有弗弃，从人觅食徒榛荆。冀州食我亦云泰，一旦自休仍割情。天津桥上春如海，仙李枝头溜好莺。怪底白鸥性殊绝，不能浩荡姑衔冰。爰居却有避风智，精卫难将沧海更。瓠子名为封禅瑞，柏梁又主钩陈兵。天心茫昧岂能测，三公弼亮知权衡。嗟我与公但相照，宵来璧月如华镫。肥酒大肉岂足惜，名子快婿齐称觥。
鲁山青
作者：范当世
朝代：清
体裁：古风

朝使南者谁何欤，都督门前舍人子。莫使西者为谁哉，二载前头发吾齿。就中名士君知谁，惊倒孙郎帐下儿。江东小儿望尘拜，风流儒雅真吾师。我独低徊五三代，世官世禄真无贷。瞽子定以皇英升，孔徒只许私恩逮。秦皇多端人始狂，天地沦为百戏场。隋皇玩弄人不庄，青天白日争迷藏。迷藏亦有命，星官历翁来主张。亦要而翁积阴骘，大帝用此为赏黜。惜哉，孔父世称明德馨，颜回感自中台星。不得来兹一飞动，百年饥向鲁山青。
鸥民敬如哲甫为三陈合谱属余题端
作者：范当世
朝代：清
体裁：七言律诗

传杯海上日千场，到此论交足涕滂。啼笑都为一时计，姓名何俟诘朝忘。谁知胜友金兰会，兼睹名家水木光。三子同心吾作證，最能垂代溢芬芳。
黄浦江感赋前韵
作者：范当世
朝代：清
体裁：七言律诗

带郭江湾祗一围，汤汤八海水知归。清谈典午风犹在，高会春申愿竟违。白日只教云样过，黄金真有土能挥。潮来浪去悲何限，百倍安心是布衣。
龙伯
作者：范当世
朝代：清
体裁：古风

龙伯自尊大，惟鱼听所置。鱼有亦鲲鳄，间出各以地。假令怀谦谦，岂不广求类。终焉乐无旁，朝夕得自恣。一身蠢蠢馀，百丑尽供媚。呜呼海顿空，鲲化鳄引避。龙伯临乾嗟，畴哉任予寄。蹒跚而跛蹇，惟有蟹虾使。怪龙不预储，龙昔无此智。盲风吹海翻，沈沈未妨睡。空抱万年忧，滴尽鲛人泪。
龙虎篇赠挚父先生
作者：范当世
朝代：清
体裁：古风

挠挠龙虎争，万年域此海。空文在空中，知有几何在。孔圣已囊括，诸公复君宰。所得非孔疆，一君各万载。后来开创稀，臣多吏更猥。空中还自生，萧散无人采。吾见殊烂然，生人目无彩。生人徒目茫，其实亦䃬磥。班马点窜之，一一堪鼎鼐。精灵吁草间，晻昧独何罪。万行耳此名，前知则已怠。那况洪垆机，两仪坐相待。一朝风火微，色曜尽衰改。山川本无能，诸神日就馁。真麟犷不回，蛟龙变儗儓。满地狐鼠鸣，仁者闻之悔。嗟嗟夫子心，虚明复悌恺。方且博我文，矜狂策其骀。宁肯九仞山，苍然不复累。大哉欲无言，百倍我㘆�。小子升堂来，万事弃如蓓。念此非世赀，操刀试求䐩。胜固无所残，败亦不为醢。何况夫子豪，迁雄举而迨。九天星辰敷，九州万花蕾。罄翮未可翱，弹声不成唻。安得和声琴，一对南风颽。
龙虎篇赠挚父先生
作者：范当世
朝代：清

挠挠龙虎争，万年域此海。空文在空中，知有几何在。孔圣已囊括，诸公复君宰。所得非孔疆，一君各万载。后来开创稀，臣多吏更猥。空中还自生，萧散无人采。吾见殊烂然，生人目无彩。生人徒目茫，其实亦䃬磥。班马点窜之，一一堪鼎鼐。精灵吁草间，晻昧独何罪。万行耳此名，前知则已怠。那况洪垆机，两仪坐相待。一朝风火微，色曜尽衰改。山川本无能，诸神日就馁。真麟犷不回，蛟龙变儗儓。满地狐鼠鸣，仁者闻之悔。嗟嗟夫子心，虚明复悌恺。方且博我文，矜狂策其骀。宁肯九仞山，苍然不复累。大哉欲无言，百倍我噎？。小子升堂来，万事弃如蓓。念此非世赀，操刀试求䐩。胜固无所残，败亦不为醢。何况夫子豪，迁雄举而迨。九天星辰敷，九州万花蕾。罄翮未可翱，弹声不成唻。安得和声琴，一对南风颽。
挽曾国荃联
作者：范德镕等
朝代：清
体裁：联

侯为太傅，伯为太傅，卅余年力整乾坤，难弟继难兄，钟阜丰碑齐坠泪；父宦江南，子宦江南，七易岁恩周乔梓，遗孤守遗业，楚山抔土倍思亲。
湖浦
作者：范必英
朝代：清

晚步已穷云水地，何人小筑傍湖阴。穿村正喜迎枫叶，问菊翻成到竹林。隔浦山低嫌浪阔，远帆风定觉秋深。缘知落日堪乘兴，少伯扁舟未可寻。
诸将二首
作者：范必英
朝代：清

无诸台上英风起，千载重来顾盼雄。父子河山兼两越，弟兄花烛盛中宫。雕旗铁阵参云黑，龙马珠江浴日红。回首伏波铜柱远，军威更在挹娄东。十年羁旅田横客，仗剑功成茅土分。环海尽为新属国，归朝即拜后将军。御刀龙雀光如水，宫锦葡萄色似云。金殿谢恩旋出镇，雅歌还得奉南薰。
诸将二首·其一
作者：范必英
朝代：清

无诸台上英风起，千载重来顾盼雄。父子河山兼两越，弟兄花烛盛中宫。雕旗铁阵参云黑，龙马珠江浴日红。回首伏波铜柱远，军威更在挹娄东。
诸将二首·其二
作者：范必英
朝代：清

十年羁旅田横客，仗剑功成茅土分。环海尽为新属国，归朝即拜后将军。御刀龙雀光如水，宫锦葡萄色似云。金殿谢恩旋出镇，雅歌还得奉南薰。
挽曾国藩联
作者：范志熙
朝代：清
体裁：联

当代一人，是潞国丰仪、汾阳福泽；大名千古，有皋夔事业、韩柳文章。
墨雨庵
作者：范承勋
朝代：清

夜掩柴扉偶诵经，无端唤出古龙听。墨花飞处文章大，写向虚空字字灵。
石香桥
作者：范承勋
朝代：清

红是花光碧水光，落花衬石石生香。隔溪若有吹箫伴，何必天台访石梁。
八月送友人还山
作者：范承斌
朝代：清

砧声将落叶，淅淅动寒帏。秋色来何处，故人今日归。远山孤树小，隔水数鸿飞。却羡君兄弟，舟中话翠微。
除架
作者：范承斌
朝代：清

园霜一夜满，三径豁空扉。瓜蔓凉云委，藤阴绿叶稀。寒虫徒唧唧，冻雀强飞飞。秋意原如此，人生念息机。
九月菊下计友人去程
作者：范承烈
朝代：清

无限思君路，漫漫秋水长。几时归旧隐，今日是重阳。贫共渔家饮，寒分枫岸霜。橹摇背指处，应念菊花黄。
夜甚寒晓后大风因忆家学士出猎未归赋以志怀
作者：范承烈
朝代：清

永夜衾如铁，风寒天又明。银镫收冷焰，戍角带边声。猎马驰何地，荒烟绕暮城。几时围校罢，一望野云平。
郭快庵太史斋联有爱菊能将酒醉花之句足成近体
作者：范承烈
朝代：清

落叶侵阶日已斜，闲披古史就窗纱。开轩竟以竹为友，爱菊能将酒醉花。栗里惟栽陶令柳，青门孰种邵平瓜。寒山几点牛羊下，老树亭亭尽暮鸦。
东皋泛月
作者：范承谟
朝代：清
体裁：五言律诗

村童曳小艇，横直复倾欹。沼面风初定，厓阴月故迟。柳烟酣鸟梦，水色浸人衣。归卧东窗晓，乾坤一息机。
偶占
作者：范承谟
朝代：清
体裁：七言绝句

柳眼才舒笑欲颦，风吹头上拂愁人。愁人正似风前柳，辜负清光三月春。
偶成
作者：范承谟
朝代：清
体裁：古风

女萝附乔木，愿言修世好。岂意忽参商，所趣不同道。人生掣电光，谁能终其老。金石物化常，浮云焉可宝。
元日
作者：范承谟
朝代：清
体裁：七言绝句

遥瞻北阙申华祝，独诵南薰忆舜琴。弱骨倩人扶拜舞，不禁挥泪五云深。
元日望阙
作者：范承谟
朝代：清
体裁：七言律诗

春回两鬓复霜侵，愁病翩翾次第寻。餐雪三年如一日，倾葵百面结同心。遥依北斗同阳雁，何日南薰侍舜琴。拜舞但能长叩首，模糊泪眼白云深。
六月朔日访客僧舍未遇閒步堤上偶诵幼弟彦公马上口占六桥桃柳是新栽之句殊增南北之感漫成十绝句 其七 瀛台入直
作者：范承谟
朝代：清
体裁：七言绝句

曾看龙舸泛湖西，映日红花色更齐。每忆长安直北望，青山重叠白云低。
六月朔日访客僧舍未遇閒步堤上偶诵幼弟彦公马上口占六桥桃柳是新栽之句殊增南北之感漫成十绝句 其三 泛月
作者：范承谟
朝代：清
体裁：七言绝句

团团十月尽青山，遍插荷花绕水湾。莫怪游人清兴远，扁舟更载月明还。
六月朔日访客僧舍未遇閒步堤上偶诵幼弟彦公马上口占六桥桃柳是新栽之句殊增南北之感漫成十绝句 其九 眠叟
作者：范承谟
朝代：清
体裁：七言绝句

绿柳浓阴白板扉，竹床浸水倚渔矶。野翁睡足浑无事，静看天边暮鸟归。
六月朔日访客僧舍未遇閒步堤上偶诵幼弟彦公马上口占六桥桃柳是新栽之句殊增南北之感漫成十绝句 其二 白莲
作者：范承谟
朝代：清
体裁：七言绝句

桥头兀坐望层波，一片琉璃拥玉蛾。更有清风添绰约，轻翻绿叶盖残荷。
六月朔日访客僧舍未遇閒步堤上偶诵幼弟彦公马上口占六桥桃柳是新栽之句殊增南北之感漫成十绝句 其五 孤山七贤祠
作者：范承谟
朝代：清
体裁：七言绝句

偶对群贤意转迷，风流事业岂湖堤。欲招处士孤山鹤，跨向辽东华表栖。
六月朔日访客僧舍未遇閒步堤上偶诵幼弟彦公马上口占六桥桃柳是新栽之句殊增南北之感漫成十绝句 其八 插秧
作者：范承谟
朝代：清
体裁：七言绝句

螺黛平看万斛围，农人遥唱稻秧肥。声从谷出连山应，掠起长空白鹭飞。
六月朔日访客僧舍未遇閒步堤上偶诵幼弟彦公马上口占六桥桃柳是新栽之句殊增南北之感漫成十绝句 其六 家慈北上
作者：范承谟
朝代：清
体裁：七言绝句

徘徊堤上自踌躇，闻道舟停骆马湖。深恨一官居此地，枝头羞见下飞乌。
六月朔日访客僧舍未遇閒步堤上偶诵幼弟彦公马上口占六桥桃柳是新栽之句殊增南北之感漫成十绝句 其十 归棹
作者：范承谟
朝代：清
体裁：七言绝句

堤绕荷花花绕湖，湖心明月漾骊珠。轻舟摇入烟深处，惊起花间两睡凫。
六月朔日访客僧舍未遇閒步堤上偶诵幼弟彦公马上口占六桥桃柳是新栽之句殊增南北之感漫成十绝句 其四 伯兄初度
作者：范承谟
朝代：清
体裁：七言绝句

蓦忆昔年今日里，预添鹤算别华筵。霏霏雨歇歌声静，冲破轻烟采碧莲。
六月朔日访客僧舍未遇閒步堤上偶诵幼弟彦公马上口占六桥桃柳是新栽之句殊增南北之感漫成十绝句·其一
作者：范承谟
朝代：清
体裁：七言绝句

六桥桃柳是新栽，镇日游人千万回。隐隐箫声船里度，轻轻云影日边来。
冬猎篇
作者：范承谟
朝代：清
体裁：古风

朔气森冽天地愁，层峦彻夜电光流。捲书拭剑水盈沟，呵手敲冰饮紫骝。晓霜光里寒凝目，四野垂天星断续。初日沈沈上大荒，高旗历历翻山曲。黄云惨压鼓隆隆，健儿舒臂鸣弴弓。弦迸风高天色酸，马蹄跞地响声乾。痴鹰忽怒犬跳踯，飞走羽毛无一完。兽急人忙各颠倒，血肉淋漓洿枯草。仓皇虎豹出林弯，按辔拈弓閒更好。烝徒增增后且前，锋镝参差明复鲜。古人蒐苗狝狩皆寓武，一生一杀宁徒然。孔子钓弋亦猎较，汤虽一面之网仁心岂能全。
初度六忆·其一
作者：范承谟
朝代：清
体裁：七言律诗

国恩世泽萃孤忠，生我之初便有终。短袖不堪瞻碧阙，披襟尚可受清风。武侯心事身犹在，文正家声乐已穷。黍谷吹葭知律转，万年天子日长中。
初度六忆·其三
作者：范承谟
朝代：清
体裁：七言律诗

从来兄弟自怡怡，因忆当年困约时。蚤夜携持如保母，春秋训诲俨严师。粤山松柏存孤干，滇水欃枪照大旗。生死不同同许国，几番恸哭鹡鸰诗。
初度六忆·其二
作者：范承谟
朝代：清
体裁：七言律诗

愁魂断续不成愁，况复残更催晓筹。持印提戈空啧啧，宿鸠集凤总休休。廿年误国千秋恨，垂白贻亲万里忧。此际料应慈力倦，呼儿名字血凝眸。
初度六忆·其五
作者：范承谟
朝代：清
体裁：七言律诗

君亲念重实难支，又复惺惺及幼痴。仪凤可能腾翙羽，振绳尚欲衍螽斯。好尊伯叔如生父，善养公婆即孝儿。莫恃娇憨任意惯，轻题闽事恼霜眉。
初度六忆·其六
作者：范承谟
朝代：清
体裁：七言律诗

寂寞孤臣天际留，梦魂犹自记春秋。伤心雁字飞红泪，压壁霜华染白头。各为一人轻世难，同贻百岁老亲忧。俟来雷雨风云合，痛定依依话旧愁。
初度六忆·其四
作者：范承谟
朝代：清
体裁：七言律诗

翩翩雁序聚朝昏，玉立亭亭阀阅门。三载在原频入梦，一身无翼有谁援。天涯抱恨吾肤发，膝下承欢尔弟昆。不必向南空祭奠，望多好语慰慈萱。
勾留吟
作者：范承谟
朝代：清
体裁：古风

春月溶溶向夜深，松涛清韵漏沈沈。兰亭少长频来梦，踏泛勾留指碧岑。碧岑高矗云盘曲，四野青濛星陆续。手拂琼霄袖落霞，目低银汉回衡玉。玉衡遥指凤凰城，望美人兮心怦怦。瘦骨虽无缩地术，冰心尚信自天成。仰天欲语心转苦，怀抱纵横天尺五。奕叶貂蝉著国华，肯将姓字污家谱。倦眼迷离望莆田，酸风如箭射眸穿。三年破榻悲谁语，几堵颓垣痛各天。各天同难天应祐，紫电青霜乌卷冑。将军亲执绣雕旗，跃马直前真荡寇。一战成功抱犊閒，朝来泛水暮留山。那知多少东陵兴，都付西风残照间。董贾文章虫唧唧，穷通贵贱裈中虱。谁御长风汗漫游，我欲从之万事毕。恍惚天际兮来我真人，驾玉麟兮饰宝琛。建朱旆兮耀金廷，邀王乔兮酒数斟。舞袁公兮抚珍琴，《韶》《武》迭奏兮开余素心。何以处此寂寞兮，闻太古之元音。继而坐予芝山之巅、双松之下，启口微吟曰：海日升兮东光明，卿云烂兮泰阶平。仙霞开兮役五丁，山魈馘，海鲵烹。何为悽怆憔悴兮，日劳劳而自戕其生。君不见画角鸣兮鼓声起，为我慇勤慰诸子。义仁忠勇万人魁，永寿芳名纪青史。余乃爽然而惊，肃然而迎。三星在户，四顾一檠。情耿耿，砧声清。
口占即事
作者：范承谟
朝代：清
体裁：七言律诗

榴花更比杜鹃红，兰蕙馡馡香气浓。春去星攒十姊妹，秋光火喷玉芙蓉。凤仙低映水花色，鸡距高腾蒲剑风。更是素馨依竹箨，莲簪抽出浊泥中。
句留吟
作者：范承谟
朝代：清

春日溶溶向夜深，松涛砧韵漏沈沈。兰亭少长频来梦，踏泛句留指碧岑。碧岑高矗云盘曲，四野青濛星陆续。手拂琼霄袖落霞，目低银汉回衡玉。玉衡遥指凤凰城，望美人兮心怦怦。瘦骨虽无缩地术，冰心尚信自天成。仰天欲语心转苦，怀抱纵横天尺五。奕叶貂蝉著国华，肯将姓氏污家谱。倦眼迷离望莆田，酸风如箭射眸穿。三年破榻悲谁语，几堵颓垣痛各天。各天同难天应祐，紫电青霜乌巷胄。将军亲执绣雕旗，跃马直前真荡寇。一战成功抱犊闲，朝来泛水暮留山。那知多少东陵兴，都付西风残照间。董贾文章虫唧唧，穷通贵贱裈中虱。谁御长风汗漫游。我欲从之万事毕。恍忽天际兮来我真人，驾玉麟兮饰宝琛。建朱旆兮耀金廷，邀王乔兮酒数斟。舞袁公兮抚真琴，《韶》《武》迭奏兮开余素心。何以处此寂寞兮，闻太古之元音。继而坐予芝山之巅、双松之下，启口微吟曰，海日升兮东方明，卿云烂兮泰阶平，仙霞开兮役五丁。山魈馘，海鲵烹，何为凄怆憔悴兮，日劳劳而自戕其生君。不见画角鸣兮鼓声起，为我殷勤慰诸子。义仁忠勇万人魁，永寿芳名纪青史。余乃爽然而惊、肃然而迎，三星在户，四顾一檠。情耿耿，砧声清。
吴公像赞
作者：范承谟
朝代：清
体裁：赞

吾虽未识吴公，而式观其容。粹然冲美，外直中通。惟厥子肖之，观其奏议如忠定公。亦闻吴母，颇有父风。惟厥子承之，愉色而婉容。于戏天惠哲人暨于后，亦奚异于其躬耶。
因略南湖遂至洞霄宫偶尔题壁
作者：范承谟
朝代：清
体裁：七言律诗

诸峰平匝碧嶙峋，玉井莲花拥至尊。未到已疑仙佛地，重来翻愧宰官身。偶寻大涤穿黄竹，为访栖真披翠云。忠定紫阳提举处，江南閒杀老谋臣。
孟夏登楼作此
作者：范承谟
朝代：清
体裁：五言律诗

花事今馀几，登楼兴转赊。莺声林樾老，蝶翅竹帘斜。池水光摇练，垆烟碧透纱。凭栏西望尽，远树隐山家。
孟秋望夜偶作
作者：范承谟
朝代：清
体裁：五言律诗

啸罢复长啸，明河云外明。雁飞霜影薄，萤坠叶梢轻。岁岁随星变，愁愁逐病生。何如乌梦稳，砧杵自秋清。
寄祝嵇山农四十初度仍和前韵·其一
作者：范承谟
朝代：清
体裁：七言律诗

心灰形槁学无为，春鸟喧迎初度期。口吐白虹腾噫气，额消绿茧解愁眉。看花浪捲鱼龙惫，笑絮泥沾燕雀悲。天地有情偿旧约，从容借箸事还宜。
寄祝嵇山农四十初度仍和前韵·其三
作者：范承谟
朝代：清
体裁：七言律诗

麟阁重开待若图，扁舟且舣漫归湖。静看霖雨苏焦涸，饱听天风被朽枯。博浪一椎情愈愤，锦囊三矢志难孤。荒烟渐敛桑榆茂，水月含辉朗暮途。
寄祝嵇山农四十初度仍和前韵·其二
作者：范承谟
朝代：清
体裁：七言律诗

来世情深寐不忘，舍身割肉亦寻常。浮云富贵春冰薄，如雪心肝铁柱强。遘此毒氛迷岭峤，存些正气补穹苍。留山笔佐螺山舌，何用鱼肠始快肠。
寄祝嵇山农四十初度仍和前韵·其五
作者：范承谟
朝代：清
体裁：七言律诗

佳梦频频遂苦情，翱翔云路一身轻。纲常幸尔还天地，事业从新拥甲兵。霹雳影中岚气静，笑谈声里海云平。携筐共采天台药，不管人间记姓名。
寄祝嵇山农四十初度仍和前韵·其六
作者：范承谟
朝代：清
体裁：七言律诗

抱膝曾歌梁甫吟，春松徒费晓霜侵。文章瀚海光风远，节义从龙杰负深。清白鼎钟贻后嗣，烟霞筇笠慰初心。峰头共话无生诀，笑领麻姑唤浅斟。
寄祝嵇山农四十初度仍和前韵·其四
作者：范承谟
朝代：清
体裁：七言律诗

沧海尘凝桑满田，谁期仙侣复迍邅。舍生斥孽浑前日，誓死餐荼整二年。浴日莫辞闽浪阔，瞻云已度越山边。跃渊待洗烦忧尽，连袂天衢谢夙缘。
嵇留山寄观骚注参证诗以纪之
作者：范承谟
朝代：清

《怀沙》匿奇迹，忠彰道未扬。抑郁千载间，兰蕙隐华芳。值兹颠覆初，哲人罹危疆。冥会著《远游》，汨罗忽翱翔。浩浩水无垠，莽莽云俱苍。应知素心人，掩涕不可将。
平谷十六夜泛月送郭子还都
作者：范承谟
朝代：清
体裁：五言律诗

清光犹胜昨，皎皎浸前溪。对此仍圆夜，翻怜欲缺时。棹声秋外咽，离绪酒前迷。独有渔阳雁，终随北斗飞。
忆业师
作者：范承谟
朝代：清
体裁：七言绝句

髫岁从师学钜儒，置怀口授互伊吾。故容忽入连宵梦，犹嘱纲常尔善扶。
怀表兄李长白御史
作者：范承谟
朝代：清
体裁：七言绝句

幼同笔砚长同朝，珥笔彤庭事舜尧。补衮拾遗无废缺，谁期迟暮遇狂獠。
怀诸同学
作者：范承谟
朝代：清
体裁：七言绝句

究罢岐黄浥酒卮，月摇弓影两催诗。呦呦鹿野惊虞猎，半走冈陵半网羁。
感怀
作者：范承谟
朝代：清
体裁：古风

磨炭和百苦，恰哭屈原时。细检无可取，焚之还自疑。欲寄何由寄，收藏谁与持。展转劳梦寐，一念百踌躇。聊比御沟叶，随流付所知。代为消烈焰，了此一番痴。
抱犊吟赠嵇留山
作者：范承谟
朝代：清
体裁：古风

陟彼惠山巅，俯瞰融寒玉。一掬流古今，烦热何能触。中有抱犊人，意静明如练。匡济蕴珠玑，微言飞雪霰。我虽世讲谊，心交方未久。义在万缘轻，生死遥相守。儿女晓夜号，椿萱惊日暮。嗟此骨肉情，天高难共诉。茹荼伤隽英，繁霜华墨鬓。仰盻双鸿鹄，轻阴逝甚迅。
控雁词
作者：范承谟
朝代：清
体裁：七言绝句

三年日夜望楼船，四壁牢骚袅暮烟。寒雁若怜苏属国，血痕淡洒染晴天。
故恩
作者：范承谟
朝代：清
体裁：七言绝句

少年愚钝任天真，父执时承奖掖频。今日颠危思旧德，力持一柱报乡人。
春郊口号
作者：范承谟
朝代：清
体裁：七言绝句

数椽茅屋绿烟低，几树桃花绛雪飞。为买村醪无觅处，蛮姬笑指小桥西。
月下松涛
作者：范承谟
朝代：清
体裁：古风

玉绳横素月，历落列星疏。清光照瘦影，脉脉一灯孤。我来实不造，祸乱肇须臾。军饥民累重，陬澨悉雈苻。呕心废寝食，中夜起长吁。移藩复坐镇，再给统兵符。庙算思弭患，叛孽逞逆谋。嗟嗟兜鍪子，谁为忠义夫。倒呈生杀柄，反而媚妖狐。俊杰识时志，妻孥富贵躯。岂无桑土计，予口亦卒瘏。奈堕稠棘中，只手难为图。惟将身谢国，安忍惜头颅。虽非齐壮士，颇多慷慨徒。健儿随烈友，视死若归途。回首云际松，矫矫龙势殊。凌寒凝翠色，霜雪剥鳞肤。形枯神气劲，悲风动海隅。泰交阳候届，雷雨跃天衢。逆巢摧尺木，孽种染锟铻。鲸鲵生献庙，胁从莫胜诛。疮痍勤矜赦，净洗血腥污。
望江南·其一
作者：范承谟
朝代：清
体裁：词

人寂寞，人去已难留。十里荷花初出水，意中彷佛只如秋。蝉咽更无休。人寂寞，非醉也非狂。肠断新声今日听，年年此际恨茫茫。欲说与谁行。
望江南·其三
作者：范承谟
朝代：清
体裁：词

人寂寞，斜月挂檐西。长夜梦回天欲曙，莺声平溜耳根齐。床下柳稍低。人寂寞，云绽碧山东。不捲珠帘笼晓日，卧摇纨扇引清风。心事总成空。
望江南·其二
作者：范承谟
朝代：清
体裁：词

人寂寞，无语耐清宵。歌韵才随愁里歇，钟声又向枕边高。惊梦怨风骄。人寂寞，无梦倚疏棂。树叶背翻新月白，烟光横散一天青。双鹤倚空庭。
望江南·其四
作者：范承谟
朝代：清
体裁：词

人寂寞，天燎不胜烦。日散晚霞凝暮紫，叶翻黄落舞轻痕。伫望墨云根。人寂寞，楼外数鸠鸣。杨柳烟中迷四野，芭蕉声里到三更。阵阵向天明。
桂山堂为平湖陆鹤田侍御作
作者：范承谟
朝代：清
体裁：古风

当湖十里清溪曲，百道寒流界棋局。中有山堂丛桂中，环篱一色皆修竹。有竹何可无主人，主人名字清且芬。玉阶仙仗为香吏，金粟如来是后身。昔年袖里明光草，屈注天潢肃驰道。天子留心与赵尧，诸侯落胆愁温造。归来日在山中堂，淮南丛桂全无香。秋风万里九霄碧，坐看繁花如雾黄。吾之东行正春莫，营田日走湖桥路。主人为我破苍苔，相携直到林深处。时当牡丹花盛开，临池尚有九英梅。小桥箕踞坐相得，须眉照水无尘埃。更有楼前数株梓，木中之玉树之子。精神能独护群花，恶风暴雨难驱使。我闻太丘功德多，譬如桂树泰山阿。君家世代有双璧，元方季方今如何。在昔名园洛阳郡，一盛一衰关世运。宣力之馀乐未央，况逢圣世如尧舜。匆匆归去心交加，回首林泉隔紫霞。为约清秋白露后，乘风来看黄金花。
梦仆
作者：范承谟
朝代：清
体裁：七言绝句

重重万堵几能违，纲纪声沈影亦稀。若辈想应心念我，梦中常见喜依依。
梦多总宪
作者：范承谟
朝代：清
体裁：七言绝句

通宵静对绘民艰，痛拟来朝慰圣颜。却被邻鸡啼破梦，霜风冷月挂梁间。
次洪畏轩世兄燕台赠答韵
作者：范承谟
朝代：清
体裁：七言排律

德星自昔兄兼弟，往路曾悲参与商。别去八年劳梦寐，书来千里见容光。少文交谊生而定，子美诗篇老益苍。刍圃江湖闻旷达，梅花铁石作心肠。金台雅集怀金谷，雪苑栖迟忆雪堂。山净鹭鸶飞点点，天高鸿雁列行行。独怜白也诗千首，所谓伊人水一方。学以断齑同冷粥，情如啖蔗得寒浆。江云相望多春树，落月犹疑满屋梁。太始五言曾发覆，永和三月记流觞。我惭永叔题师鲁，君比任安友子长。未免有情谁遣此，遂令千古叹茫茫。
武彝曲
作者：范承谟
朝代：清

吁嗟嘑！淮阴未遇兮漂母哀，螺山落魄兮武彝开。漂母一饭兮情生俄顷，武彝三岁兮凝结成衃。自是有心知顺逆，非因濒死起寒灰。三月十五鸡啼晨，辕门甲士往来频。气色非常人共骇，城头雷炮崩苍云。苍云未散挝鼍鼓，天吴欲沸刑天舞。直凭谈笑折狂锋，刀戟如林何足睹。刀比霜兮戟作林，两廊杀气遏飞禽。君恩臣节当今日，后土皇天鉴此心。此心久许主人死，谁解全躯保妻子。可怜相向大中丞，俯首无言但尔尔。一身九锁声郎当，鬼火空房淡日黄。百计劝餐罗粪土，踢翻几案蝶飞扬。吁嗟嘑！我凛如霜兮人呼铁面，我衷如火兮人难自见。世受国恩兮父子兄弟，敢忘报称兮骨劘血溅。既堕鬼隅兮言返吾真，咫尺首阳兮幸与为邻。常山舌利兮鲸鲵胆碎，吐气如虹兮断齿截龈。左右难堪兮怒色加，环睛按剑语声哗。十日肉枯神愈健，咆哮怒者亦兴嗟。武彝武彝古人风，慨吟包胥赋孤忠。秦庭七日能完楚，君更余三将无同。君何不忍须臾死，未必天心遽如此。怀光希烈真奇凶，终须斩馘献天子。君不见公孙杵臼告程婴，成事称难死事轻。无论鸿毛与泰岱，汉节终归苏子卿。我闻此语转增苦，我何人斯比苏武。暂吸滴水效吞毡，可能鍊石将天补。垢面蓬头欷复歔，满前异类总狂且。生何为兮死有恨，朔望踉跄拜帝书。多君慷慨心如揭，吾亦披肝饮君血。炎荒毒日渴喉焚，凉我燕山片片雪。冬月悲风透骨寒，殷殷雅意纩还热。一曲长歌笔未终，啾啾四壁虫声咽。呜呼，谁为沈阳之裔兮，子暨诸孙。睹此片纸只字兮，须知为死血将尽之流痕。当思何以处此兮，慰我生前未了之幽恨。吁嗟嘑！满目冉冉兮，八千里外之游魂。若使悠悠复泛泛，辜负亲恩与国恩。
武彝曲
作者：范承谟
朝代：清
体裁：古风

吁嗟戏，淮阴未遇兮漂母哀，螺山落魄兮武彝开。漂母一饭兮情生俄顷，武彝三岁兮凝结成衃。自是有心知顺逆，非因濒死起寒灰。三月十五鸡啼晨，辕门甲士往来频。气色非常人共骇，城头雷炮崩苍云。苍云未散挝鼍鼓，天吴欲沸刑天舞。直凭谈笑折狂锋，刀戟如林何足睹。刀比霜兮戟作林，两廊杀气遏飞禽。君恩臣节当今日，后土皇天鉴此心。此心久许主人死，谁解全躯保妻子。可怜相向大中丞，俛首无言但尔尔。一身九锁声郎当，鬼火空房淡日黄。百计劝餐罗粪土，踢翻几案蝶飞扬。吁嗟戏，我凛如霜兮人呼铁面，我衷如火兮人自难见。世受国恩兮父子兄弟，敢忘报称兮骨劘血溅。既堕鬼隅兮言返吾真，咫尺首阳兮幸与为邻。常山舌利兮鲸鲵胆碎，吐气如虹兮断齿截龈。左右难堪兮怒色加，环睛按剑语声哗。十日肉枯神愈健，咆哮怒者亦兴嗟。武彝武彝古人风，慨吟包胥赋孤忠。秦庭七日能完楚，君更馀三将无同。君何不忍须臾死，未必天心遽如此。怀光希烈真奇凶，终须斩馘献天子。君不见公孙杵臼告程婴，成事称难死事轻。无论鸿毛与泰岱，汉节终归苏子卿。我闻此语转增苦，我何人斯比苏武。暂吸滴水效吞毡，可能炼石将天补。垢面蓬头欷复歔，满前异类总狂且。生何为兮死有恨，朔望踉跄拜帝书。多君慷慨心如揭，吾亦披肝饮君血。炎荒毒日渴喉焚，凉我燕山片片雪。冬月悲风透骨寒，殷殷雅意纩还热。一曲长歌笔未终，啾啾四壁虫声咽。呜呼，谁为沈阳之裔兮，子暨诸孙。睹此片纸只字兮，须知为死血将尽之流痕。当思何以处此兮，慰我生前未了之幽恨。吁嗟戏，满目冉冉兮，八千里外之游魂。若使悠悠复泛泛，辜负亲恩与国恩。
永平秋夜钓台汎月
作者：范承谟
朝代：清
体裁：五言律诗

极望知流尽，轻舟岸岸移。恰回丛树后，已在小桥西。星动渔灯乱，天寒雁阵低。隐沦何处觅，此地有夷齐。
泉公亭僧舍题壁
作者：范承谟
朝代：清
体裁：七言律诗

三月春光澹碧山，恰来花发又花残。忙中岁月驱驰尽，海上风云指顾间。杜老漫吟归马逸，庄生徒羡白鸥还。茅庵一宿仍卑湿，未许浮生半日閒。
浙东道中作
作者：范承谟
朝代：清
体裁：古风

最爱名山未得游，已见名山未许住。牛车拖过钱塘潮，马首带来银岱露。禹陵一拜便登舟，天姥才瞻却回步。天台雁荡雨初深，华顶石梁寒欲暮。脚底低窥望海尖，耳根平洗飞云度。寻径攀藤虎豹惊，冲潭击棹蛟龙怒。滩急山腰响白云，林深谷口迷红雾。汗雨不离三伏天，蜡屐已穿八千路。何时重到玉峰头，笑共仙人搏白兔。
海盐涉园楼联
作者：范承谟
朝代：清
体裁：联

身坐一卷真踞肆；目空千古大波澜。
清明
作者：范承谟
朝代：清
体裁：七言绝句

春暮鹃声那忍闻，桐华柳眼任纷纭。伤心独忆先人垄，怅望天涯是白云。
灯前梅影
作者：范承谟
朝代：清
体裁：七言律诗

味色声香绝点痕，飞来一段蛰龙根。暗松雪蕊生春意，静放清芬破冻魂。遥望岭头云共白，回思阁里玉同温。冰姿铁干真孤调，肯并桃蹊与杏村。
犴狴声
作者：范承谟
朝代：清
体裁：古风

一线檐光蟾兔晕，一片秋声砧杵韵。今宵处处理征衣，琼楼玉宇寒难问。破纸疏棂风直进，素娥无奈窥霜鬓。短发萧萧悲正长，白不缁兮坚不磷。
瓶兰
作者：范承谟
朝代：清
体裁：古风

天生幽异姿，雨露山中静。时发空谷香，岂解悦人性。宁作当门锄，那堪植污境。蚩蚩徒尔为，形萎芳气劲。
病中怀郭快庵
作者：范承谟
朝代：清
体裁：七言律诗

故人的的寄离思，怕使双瞳到楚词。壁隐龙蛇惊雁影，墨浮珠玉起秋思。廿年谱末羞前哲，万里心悲诵旧诗。奈我至今情更异，双瞳又怕到桃枝。
白丁香
作者：范承谟
朝代：清
体裁：七言律诗

落花春静寂无知，谁剪霜团密缀枝。杵影可宜仙子树，铃心不傍隐君篱。须乾蝶粉难为艳，舌倩莺声寄所思。为语封姨休妒尽，尊前赢得一寻诗。
百苦吟 其一 飓风
作者：范承谟
朝代：清
体裁：七言绝句

龙怒神嗔风雨旋，蛟宫社树舞城颠。孤臣何幸邀天顾，独剩床头百瓦椽。
百苦吟 其一百 觅炭
作者：范承谟
朝代：清
体裁：七言绝句

同人共难苦离居，一夜鹃啼百阵馀。独我声销血已尽，强搜炭屑寄鱼书。
百苦吟 其一百一 老亲
作者：范承谟
朝代：清
体裁：七言绝句

生儿虽喜实忧深，万事牵缠万里心。既痛负君复痛死，冀全忠孝费沈吟。
百苦吟 其一百七 彦公
作者：范承谟
朝代：清
体裁：七言绝句

痛汝何当我共炊，祖遗全供宦中资。既烦悦母兼劳侄，借券无偿更费思。
百苦吟 其一百九 病室
作者：范承谟
朝代：清
体裁：七言绝句

多病何曾解䌟纑，那堪泣血忆征夫。支持且莫沾床褥，儿女嗷嗷累老姑。
百苦吟 其一百五 苏公
作者：范承谟
朝代：清
体裁：七言绝句

我前南迈病新痊，相送悽然嘱早旋。世事已非休望我，三亲独赖汝身贤。
百苦吟 其一百八 六弟
作者：范承谟
朝代：清
体裁：七言绝句

弱骨支离汝倍冤，先违老父继慈萱。未偕伉俪缘多病，只影㷀㷀急在原。
百苦吟 其一百六 允公
作者：范承谟
朝代：清
体裁：七言绝句

娶亲闻汝诣金陵，曾遣苍头荷担簦。自接维扬书信后，至今只有泪沾膺。
百苦吟 其一百十一 两儿
作者：范承谟
朝代：清
体裁：七言绝句

莫读诗书莫戴貂，祖翁遗圃尽堪浇。慇勤侍母休顽劣，共孝霜婆乐暮朝。
百苦吟 其一百十二 吾宗
作者：范承谟
朝代：清
体裁：七言绝句

数年未得聚昏晨，甫到都门又海滨。忽被腥蛟乘蜃气，归来无计泣秋旻。
百苦吟 其一百十四 旧游
作者：范承谟
朝代：清
体裁：七言绝句

临安谒帝入长安，夹路桃花一月看。最是凤城春色丽，五云缭绕捧金銮。
百苦吟 其一百四 长兄
作者：范承谟
朝代：清
体裁：七言绝句

前年送弟渡桑乾，话别酸辛判袂难。此际滇中念母弟，仙霞哭罢望长安。
百苦吟 其七 霉湿
作者：范承谟
朝代：清
体裁：七言绝句

乍晴乍雨幻无边，燥湿薰陶色相鲜。苑囿高低铺紫□，床楹日夜长青钱。
百苦吟 其七十 浣衣
作者：范承谟
朝代：清
体裁：七言绝句

衣丝汗煮污同尘，浣濯何曾为尔频。垢腻虽高吾敝裤，且留片段蔽羸身。
百苦吟 其七十一 粉粥
作者：范承谟
朝代：清
体裁：七言绝句

展转无眠病莩俘，饥肠雷吼鬼揶揄。不知粉粥如何味，半盏姜汤胜酪酥。
百苦吟 其七十七 医匠
作者：范承谟
朝代：清
体裁：七言绝句

陈皮今已讹东尖，桔梗枯枚态更纤。医匠医王凭业口，犹如牛马呼应兼。
百苦吟 其七十三 柳茶
作者：范承谟
朝代：清
体裁：七言绝句

尝遍人间万种茶，龙团抛弃不为嗟。年来谙尽泥浆味，翻忆清辛嫩柳芽。
百苦吟 其七十九 箍桶
作者：范承谟
朝代：清
体裁：七言绝句

团圞陡被狡童隤，弃置墙隅风雨摧。惜器人来一举手，出民水火跻春台。
百苦吟 其七十二 馊饭
作者：范承谟
朝代：清
体裁：七言绝句

馊粥三旬啖半铛，苦怀难遂岂图生。偷儿莫浪称周粟，据我赀囊馈我羹。
百苦吟 其七十五 缺药
作者：范承谟
朝代：清
体裁：七言绝句

生平孱弱药为粮，罹难何曾片滴尝。病不脱身命不绝，天留残质砥愚狂。
百苦吟 其七十八 敝席
作者：范承谟
朝代：清
体裁：七言绝句

敝席久已弃泥沟，风雨凋残剩半勾。徐语傍人张后隅，半遮臭气半遮羞。
百苦吟 其七十六 书佣
作者：范承谟
朝代：清
体裁：七言绝句

飞龙羽翼各西东，颜色暌违梦寐通。时有鳞鸿传近况，拘挛疲指舞冬烘。
百苦吟 其七十四 劣酒
作者：范承谟
朝代：清
体裁：七言绝句

对酒悲多万绪牵，老兵劝进稳愁眠。入唇不用逃苏晋，饱谙诸方五味禅。
百苦吟 其三 积潦
作者：范承谟
朝代：清
体裁：七言绝句

浓阴含雨恨难收，扶杖阶除数破沤。滴滴心头犹未死，骖龙挐雾舞吴钩。
百苦吟 其三十 笳吹
作者：范承谟
朝代：清
体裁：七言绝句

沙漠秋清响塞笳，文姬漫谱写离家。蛮荒炎日鸣螺贝，苏子题诗送落霞。
百苦吟 其三十一 吏稽
作者：范承谟
朝代：清
体裁：七言绝句

闻道狸奴点士名，劝君高应莫心怦。即今预拟朝金殿，只当传胪第一声。
百苦吟 其三十七 臭虫
作者：范承谟
朝代：清
体裁：七言绝句

远瞰冰肌亦可休，偏恣吮啮逞风流。燃灯一指须臾尽，遗臭高名万古留。
百苦吟 其三十三 昼诘
作者：范承谟
朝代：清
体裁：七言绝句

阴森凄惨久无天，鬼卒嗷嗷井底蜎。伫望三山迎晓日，犁翻蛟穴启桑田。
百苦吟 其三十九 飞蝇
作者：范承谟
朝代：清
体裁：七言绝句

不住深宫警圣贤，欣尝厕秽逐腥膻。白圭莫惹些微垢，尘拂高擎握老拳。
百苦吟 其三十二 卒狞
作者：范承谟
朝代：清
体裁：七言绝句

狐兔嘻嘻燕雀欢，牛襟马裾沐猴冠。盍看溷底水仙子，出没如何咬磨盘。
百苦吟 其三十五 值班
作者：范承谟
朝代：清
体裁：七言绝句

一群才去一群过，横者狰狞达者和。徐唤同侪观后沼，霜风昨夜捲残荷。
百苦吟 其三十八 虮虱
作者：范承谟
朝代：清
体裁：七言绝句

么䯢腋胯度朝昏，世务难谭且漫扪。项直手挛难摆布，留君几日处残裈。
百苦吟 其三十六 交更
作者：范承谟
朝代：清
体裁：七言绝句

催更漏箭颇分明，狂猘偏多怒吠争。睡早睡迟惟顷刻，自家窝里亦无情。
百苦吟 其三十四 夜查
作者：范承谟
朝代：清
体裁：七言绝句

黑风飘坠海中间，罗刹更深检大环。漫谢诸君能效命，助予功遂玉门关。
百苦吟 其九 昏黑
作者：范承谟
朝代：清
体裁：七言绝句

落日昏沈归暮鸦，纷纷群动月光斜。人我相泯须臾静，叵奈邻沟叫夜蛙。
百苦吟 其九十 叹鼠
作者：范承谟
朝代：清
体裁：七言绝句

穴中两鼠谩相将，拚命超腾竞堕梁。纵是武安屋瓦振，青霄明月自天阊。
百苦吟 其九十一 雪异
作者：范承谟
朝代：清
体裁：七言绝句

岁前腊瑞已心惊，夏日何来碎玉英。蠢尔蜉蝣僵欲死，皎然孤鹤唳松清。
百苦吟 其九十七 诟谇
作者：范承谟
朝代：清
体裁：七言绝句

数代同炊义最亲，须知寒齿惜伤唇。何如存养丝毫力，骂贼诛仇佐主人。
百苦吟 其九十三 祝茶
作者：范承谟
朝代：清
体裁：七言绝句

顶礼潮音掉海槎，携来一掬净瓶芽。洒添半滴枝头露，泼灭炎天万顷霞。
百苦吟 其九十九 告神
作者：范承谟
朝代：清
体裁：七言绝句

党祸曾羁先孟博，直将谠论让皋陶。予今谄祭因求死，好脱无辜烈俊髦。
百苦吟 其九十二 葩妖
作者：范承谟
朝代：清
体裁：七言绝句

节候轻移幻梦空，祝融颠倒卖英雄。莲凝白雪才铺粉，又放芙蓉弄浅红。
百苦吟 其九十五 谕仆
作者：范承谟
朝代：清
体裁：七言绝句

酸齑败腐苦黄瓜，茹淡遥闻争自嗟。一掷千金岂尔辈，何如攒聚买盐花。
百苦吟 其九十八 格斗
作者：范承谟
朝代：清
体裁：七言绝句

季春田鼠化为鴽，尔辈何心反变猪。痴昧刚贪时悻悻，自涂污秽惹狂狙。
百苦吟 其九十六 酗醉
作者：范承谟
朝代：清
体裁：七言绝句

中道如何顿异初，颠狂傲慢蔑龙鱼。劝君速盼平南诏，昧爽前头纵赦除。
百苦吟 其九十四 煮茗
作者：范承谟
朝代：清
体裁：七言绝句

旗枪浥露拂烟斜，汲井频将活火加。遥望福堂心供养，赵州一盏绿云花。
百苦吟 其二 瘴雨
作者：范承谟
朝代：清
体裁：七言绝句

乌云漠漠四山横，檐溜潺潺阶水平。床底汤汤鸣活活，虚舟荡荡泛蓬瀛。
百苦吟 其二十 拘项
作者：范承谟
朝代：清
体裁：七言绝句

多生夙业巧还偿，香骨铮铮缧绁光。天意若回离贯索，借缠枭獍助烝尝。
百苦吟 其二十一 枯肠
作者：范承谟
朝代：清
体裁：七言绝句

早步青云丧此生，天人学贯亦虚名。谁知靖节悬琴意，识趣何劳弦上音。
百苦吟 其二十七 炮警
作者：范承谟
朝代：清
体裁：七言绝句

大地崩颓海沸惊，铁龙飞舞血花生。顽冥犹逞贪痴兴，笑比元宵爆竹声。
百苦吟 其二十三 闻柝
作者：范承谟
朝代：清
体裁：七言绝句

梆铃关柝备皆空，暴客翻持禦至公。休笑貔貅颠倒用，从来盗憎主人翁。
百苦吟 其二十九 鼙鼓
作者：范承谟
朝代：清
体裁：七言绝句

寂静山河三载悲，触翻雄气向天吹。漫誇晋鄙军声壮，虎帐曾尝屠狗椎。
百苦吟 其二十二 泪眼
作者：范承谟
朝代：清
体裁：七言绝句

泣涕三年暗曙星，亭亭日午尚疑冥。几时一吸鲸鲛血，银海光摇两炬荧。
百苦吟 其二十五 邻哭
作者：范承谟
朝代：清
体裁：七言绝句

天步艰难运气屯，狐狸号喊虎狼嗔。既怜我舍哀生我，又痛邻家哭死人。
百苦吟 其二十八 觱篥
作者：范承谟
朝代：清
体裁：七言绝句

愁云黯黯墨光深，日夜城头哀角音。孤客旁皇难梦寐，繁冤吹起鬓霜侵。
百苦吟 其二十六 风鹤
作者：范承谟
朝代：清
体裁：七言绝句

连年笑我独含悲，何事狂且也皱眉。伫望三山繁草木，鼙声隐隐耀旌旗。
百苦吟 其二十四 听砧
作者：范承谟
朝代：清
体裁：七言绝句

春风荡漾送秋砧，四野凄其怨语深。已恨羁魂难闭耳，争禁婺妇碎敲心。
百苦吟 其五 冻雪
作者：范承谟
朝代：清
体裁：七言绝句

彻夜冰魂屡暗惊，乾坤何事静无声。霏霏碎玉光难灭，馥馥寒梅味更清。
百苦吟 其五十 敝履
作者：范承谟
朝代：清
体裁：七言绝句

当年踏遍越山川，急拯民艰屐数穿。闽困未苏凫折羽，子乔无计更朝天。
百苦吟 其五十一 破枕
作者：范承谟
朝代：清
体裁：七言绝句

漆园已觉枕难抛，夜夜游仙透露梢。久拟追随黄鹤后，梧桐月下赋敲交。
百苦吟 其五十七 忆墨
作者：范承谟
朝代：清
体裁：七言绝句

未尽灰馀亦可憎，曲蟠墙角鬼神凭。几回夜半来风雨，误认僧繇壁欲腾。
百苦吟 其五十三 竹刀
作者：范承谟
朝代：清
体裁：七言绝句

仙家梦授一冰桃，纵不成仙亦足豪。堪笑铁围丛狡黠，横操竹片舞邠刀。
百苦吟 其五十九 忆砚
作者：范承谟
朝代：清
体裁：七言绝句

不亲羲献已多年，潦倒参苓典簿钱。为恶奸雄铜雀瓦，眼前更欠绿泥砖。
百苦吟 其五十二 篾筐
作者：范承谟
朝代：清
体裁：七言绝句

竹筐拳大漫吁嗟，中贮松毛柏子芽。蛮地借熏除瘴疫，还期蓬岛采金花。
百苦吟 其五十五 油箑
作者：范承谟
朝代：清
体裁：七言绝句

三年怀握引清䬞，字纸参差糨饭高。非是故人曾半面，独怜向义胜绨袍。
百苦吟 其五十八 忆笔
作者：范承谟
朝代：清
体裁：七言绝句

中山兔子被狼吞，骨肉飘零绝五伦。幸遇乌龙能代职，牢骚犴狴补天根。
百苦吟 其五十六 忆纸
作者：范承谟
朝代：清
体裁：七言绝句

昔曾簪笔染龙笺，岂料身居弱水船。欲写新愁无寸纸，燕钗屋漏血痕鲜。
百苦吟 其五十四 草珠
作者：范承谟
朝代：清
体裁：七言绝句

心光早已摩尼圆，不坐西方九品莲。缘系现身来说法，毗耶重觅草珠穿。
百苦吟 其八 泥泞
作者：范承谟
朝代：清
体裁：七言绝句

霏霏雨雪几曾休，木套纵横踏浅流。满眼污泥呼杲日，速舒烈焰灼盲鳅。
百苦吟 其八十 粪草
作者：范承谟
朝代：清
体裁：七言绝句

草茎土滓渐成堆，愁锁眉峰解不开。为谕厮童连夜运，门前高筑斩蛟台。
百苦吟 其八十一 秽厕
作者：范承谟
朝代：清
体裁：七言绝句

溷联犴狴势凭陵，食药才擎秽气腾。遥计会稽青冢上，至今怒色响棱棱。
百苦吟 其八十七 祭墩
作者：范承谟
朝代：清
体裁：七言绝句

廊庙新培巨栋梁，却轻殿陛弃椒房。多应不乐人间世，改貌希予绝覆藏。
百苦吟 其八十三 恶梦
作者：范承谟
朝代：清
体裁：七言绝句

世情云变久心伤，那更连宵怪梦长。剑戟如霜镝似雨，青燐赤血满沙场。
百苦吟 其八十九 吞虿
作者：范承谟
朝代：清
体裁：七言绝句

误忪一毒舌根长，不救斯须命即亡。今既入肠汤沃雪，诸家本草谩商量。
百苦吟 其八十二 溺器
作者：范承谟
朝代：清
体裁：七言绝句

藏足无头缩颈龟，夜阑昼永坐前遗。从来狱卒轻人惯，燃则溺之奚足嗤。
百苦吟 其八十五 哭仆
作者：范承谟
朝代：清
体裁：七言绝句

愧我无才累汝亡，兼贻同难断愁肠。英魂且莫离余侧，生死相将归故乡。
百苦吟 其八十六 客俘
作者：范承谟
朝代：清
体裁：七言绝句

俘客何堪问客俘，衣冠狼藉眼模糊。可怜豚犬痴迷甚，凤鸟摧残饲野凫。
百苦吟 其八十四 哭友
作者：范承谟
朝代：清
体裁：七言绝句

君虽先我丧无端，犹有同心痛抚棺。待我断头归碧落，只馀枯骨砥狂澜。
百苦吟 其六 连阴
作者：范承谟
朝代：清
体裁：七言绝句

鼻鼽胸胀气如蒸，泥汗淋漓饿眼瞢。宿雾荒烟吹不断，凄凄无语枕癯肱。
百苦吟 其六十 残历
作者：范承谟
朝代：清
体裁：七言绝句

将来万有一时中，四壁萧萧两腋风。留得天颁书一卷，每逢朔旦效呼嵩。
百苦吟 其六十一 炭痕
作者：范承谟
朝代：清
体裁：七言绝句

稀疏惨澹复纵横，涂纸污墙若墨黥。月下杜鹃摇素影，一团碧血一团声。
百苦吟 其六十七 执爨
作者：范承谟
朝代：清
体裁：七言绝句

巧妇曾愁无米炊，铮铮男子痛燃眉。捉襟露肘真前鉴，村女心知犹强为。